text:
गांव में खबर फइलल ‘झूरी काका मू गइलन’ जे सुने ऊ एक बेर ठक हो जाव. जइसे बिच्छी के जहर चढ़ेला ओही तरे ई खबर गांव में फइलत जाव. खबर सुनते झूरी काका के चेहरा नजर का सोझा खाड़ हो जाव. अध पाकल बार संवारल, रंग-कद-काठी नीमन, अधबंहिया बगल में जेब वाली सीयल गंजी, फेटामार के धोती पहिरले, कान्ह प मारकीन के गमछा जवन ओढ़े आ पहिरे दूनो के काम आवे, नंगा पांव एहर-ओहर आइल गइल. कुत्र्ता रहबो करे त चलत का बेरा कान्हि प राखि लेस ताकि हितई-नतई के लोग ई ना कहे कि इनकरा कुत्र्ता नइखे बाकिर ओके साइते कबों पहिरस. हाथ में छोटहन एगो लाठी जवना के ऊ सोटा कहस. ‘सोटा’ के बिना लिहले ऊ कहीं ना जास. अबे काल्हुए त लउकल रहले. साइत सुतला में कवनो बेमारी में मू गइले. दवा-दारू भरसक ऊ खइबे ना करस. मांस-मछरी से परहेज रहे. काका के कहनाम रहे कि जे कवनो गुनाह नइखे कइले ओकर जान हतल काहे जाय. कवनो जानवर बिना खतरा पहुंचवले भा बिना खतरा के अंदेसा के हमला करे बाकिर ई आदमी एतना खतरनाक ह कि बेगुनाहनो के जीये के हक छीन लेला. ई कवन गुनाह कइले रहेली स जे रोज लोग एहनी केमार डालेला. काका के बात के कवनो उत्तर ना रहे. काका आज सबका के छोड़ के आंख मूंद लेलन.
झूरी काका के मुअला के खबर फइलते सबका लागे कि घर के कवनो बेकति मू गइल बा. लइका जवान-बूढ़ सभे झूरी काका के घरे आ गइलन. गांव के मेहरारू लइकी उनका घरे ठकचि गइली स. काका के लासि भुइंया सुतावल रहे. कुल देहिं तोपल रहे चेहरा लोगन के देखे खातिर खोल दीहल रहे. काका के चेहरा प ना कवनो खुशी रहे ना कवनो गम. उनका मुंह प एगो अइसन भाव रहे जवन बतावे कि ऊ बड़ा शांत मन से चिर निद्रा में सूत गइल बाडऩ. घर के अकसरूआ रहलन. मेहरारू पहिलहीं साथ छोड़ देले रही. कवनो बाल-बच्चा ना रहे. कई बेर लोग जोर डललन कि काका दूसर बियाह कई लेस बाकिर काका तइयार ना भइलन. ऊ कहस हमरा करम में एतने दिन मेहरारू के सुख लिखल रहल ह. अगर अधिका रहित त राधिका काहे मुअल रहती. भगवान के इहे इच्छा रहल ह अब ओकरा उल्टा हम काहें जाई. रहल बात बाल बच्चा के त गांव के लइका-लइकी बाडऩ स बाकिर अंत समय में केहू एक चम्मच पानी देवे ना आइल. काका जलेसर बाबू के उदाहरन देस जिनकरा मुअला प लइका-पतोह ई कहि के ना अइलन स कि दफ्तर से छुट्टïी नइखे मिलत. काम का दिने दूनो पहुंचलन स. दान दच्छिना कुछ दिहलनस आ एक हफ्ता बादे जमीन घर बेच के रूपिया जेबिया के शहर के राह धइलन स. गांव-जवार का कहत बा उनकरा प कवनो असर ना होखे. काका कहस अइसना बंश से त हमरा नीयर निरबंश नीक. जवन बरध हरे ना चलस ऊ उफ्फर परस. जवन बेटा अंतिम समय पानी देवे ना पहुंचल ओह लइका से बेलइका भइल नीक बा.
काका कहस आज काल्ह त सुनत बानी कि भाई-बाप के घरे राखल जीव के जंजाल हो गइल बा. देवनंदन भइया भउजी के लेके अपना लइका कीहें दिल्ली गइल बाडऩ. पता चलल ह कि लइकवा भाई-बाबू के बुढ़वन खातिर बनल आश्रम में रखवा देले बा काहें कि ओकरा मेहरारू के देवनंदन भाई के रात के खोंखल नीक ना लागत रहल ह. बुझात बा ऊ ना बूढ़ होखी. इहे ना बबुआ भाई के दूनो लइका त रेकार्ड तोड़ देलेे बाडऩ स. माई-बाप के बांट देले बाडऩ स. पचास बरिस ले दु:ख-सुख में साथ रहल भइया-भउजी एह बुढ़ौती में विछोह के जिनगी जीयत बाड़े. जबकि बुढ़ौती में मेहरारू अन्हरा के लाठी ह. मरद मेहरारू एक दूसरा के जरूरत बन जाले. आखिर अइसन दुनिया बसवला से का फायदा. अकेले ठीक बानी. फूंक दिहनी मड़ई सलाम भाई चूहा. मूअब त गांव के लोग किनारा लगा देई. के आके देखे आवत बा कि के का कइलस. आत्मा जब शरीर के साथ छोड़ देई त कवन मोह कि शरीर के का भइल. काका गंभीर हो गइलन. आज के समाज के ताजा हाल के बयान करत रहलन.
काका अपना माई-बाबू के अकेल लइका रहले. एही से हर घरी माई अपना साथे लेले रहे. बाहर बहुत कम जाये दे. एह से उनकरा प माई के एतना प्रभाव परल कि लइका उनकर मेहररूई हाव-भाव देख के ‘मउग’ कहके चिढ़ावस स. काका गरियो मेहररूई देस बात-बात प देगलवा, मुंह झंउसा कहे लागस बाकिर मन के निर्मल रहले. गांव में बियाह के बाद लइकी जब डोली में बइठस स आ रागि ध के रोवे लागस स त काका बोलावल जास ऊ डोली कीहे घंटा भर समझावस आ अंत मेंलइकी के रोवल भुला जाव. काका ओकरा ओठ प भरसक मुसकराहट लिया के विदा करस बाकिर नइहर छूटला के घाव प काका के समझावल कुछ देर मलहम के काम जरूर क दे बाकिर ऊ घाव त अइसन ह जवन बेटी जिनगी भर इयाद करेले.
गांव में कवनो बेमारी आवे त काली माई कीहें खप्पर चढ़ा के पूजा होखे. काका ओहिजा जा के खेलस आ अभुआस. लोग कहे कि उनकरा कपार प काली माई आवेली. सांचो खेलत-खेलत काका के आंखि लाल हो जा स. ऊ पूरा आवेश में आ जास. भूत प्रेत के कोप से लेके लोगन के भविष्य तक बतावस. उनकर बतावल केतना सांच होखे ई नइखे कहल जा सकत बाकिर विश्वास फलदायक होला एकरा अनुसार उनकरा कहला प सभे विश्वास करे आ ओह में कुछ सांचो हो जाय.
चाहे लइका के तिलक रहे चाहे लइकी के बियाह खास परोजन का दिने सबेरही काका हाजिर हो जास, का कइसे होता एकर पूरा जानकारी करस बीच-बीच में आपन सुझावो देस. भंडार प काका कब्जा जमा लेस. जलपान के समय का रही, के के कहां लागी खाये के बेरा परोसे में कइसे किफायती कइल जाव कि नुकसान ना होखे. काका के बेवस्था एतना ‘टंच’ रहे कि सब मान जाय. ई कुल काका बिना स्वारथ के करस. अब त अइसन लागे लागल कि उनकरा बिना परोजन अधूरा बा.
काका के काम के दायरा बहुत चाकर रहे. मरद-मेहरारू के झगरा से लेके लइकन के प्राइमरी स्कूल में दुपहरिया के भोजन तक उनकर काम के क्षेत्र हो गइल रहे. हीरा बो गोडिऩ लइकन के दुपहरिया में खिचड़ी तइयार करस. मोका देखते चाउर-दाल घरे भेजवा देस. काका के नजर एक दिन पड़ गइल ऊ रंगे हाथ पकड़ लेलन. ले आके प्राइमरी स्कूल के हेडमास्टर के सोझा खड़ा क देहलन. मास्टर साहेब! रउरो जिमेदारी बनत बा कि जाके देखीं कि लइकन खातिर भोजन कइसन बनत बा. असली माल घरे भेज के हीरा बो पानी नीयर खिंचड़ी लइकन के परोस देत बाड़ी त एह से कवन लाभ बा. सरकार के दीहल सहायता के ई सदुपयोग ह कि दुरूपयोग? हेड मास्टर साहेब का काठ मार दिहलस. ऊ हीरा बो के जवाब दे देलन बाकिर काका उनका के रोक देलन. कवनो समस्या के ई ना निदान ह. दूसरकी आयी त ऊ ईमानदार होखी एकर कवन सबूत बा. रउरा एही के राखीं आ एकरा प नजर राखीं. हमहू देखत रहब. ओह दिन के बाद हीरा बो एको दाना ना चोरावे के साहस कइली लइकन के खिचड़ी नीक मिले लागल. हेड मास्टर साहेब सतर्क हो गइलन.
काका बिना होली के तेवहार अब सून रही. होलिका जरा के गावत बजावत लोग जब जपाल के दूआरी प पहुंचे त होरी गावत काका के एगो कबीरा हवा में गूंज जाव एकरा बात ‘मनोरा’ गवाये लागे. गीतन में सवाल जवाब के ओहिजा ‘मनोरा’ कहल जाव. ओहर ले केशव बो आ औरतन के सामूहिक सुर के साथे गूंज जाय.कवन फूल फूले गहागह हो, कवन फूल फले भिनुसार मनोरा झूमि रह भइया झूमि रह, झूमि रह सारी रात मनोर काका ओकर जवाब देस आ प्रकृति वर्णन से शुरू भइल ई मनोरा चिकारी में फेेनु नीक लागे वाली गारिन में बदल जाव, जवना में देवर भउजाई के मजाक रहे. होली के खास आइटम में ई मनोरो मानल जाय. आजकाल त एके केहू जनते नइखे. इहे ना काका गांव के रमलीला में ऊ पात्र रहलन जवन जब चाहे तब हनुमानजी से लेके कालनेमि के पाठ क लेव. जवन पात्र कम रहे काका ओकर कमी पूरा करस.
बाकिर उनकर ‘लदहवा राजा’ के भूमिका देखे खातिर बड़ा भीड़ जमत रहे. सीता स्वयंबर में धनुष तोड़े एगो लदहवा राजा गइल रहे ऊ धनुष के देखते चित्त हो गइल. काका के उहे भूमिका रहे. पेट में कपड़ा के बंडल बांध के लाद बनावल जाव. काका लदहवा राजा के भूमिका में भचकत चलस साथे उनकर मंत्री उल्टा छाता उनका के लगावत चले, दूनो जना के नोक-झोक सुनके दर्शक हंसत-हंसत बेहाल हो जास. मंत्री के भूमिका राम जग नाऊ करस. दू बरिस पहिले राम जग नाऊ मू गइलन. काका ओह दिन बड़ा रोवलन. लदहवा राजा के भूमिका ऊ निभवलन बाकिर ऊ हंसी नागा नाऊ ना लेआ पवलन ना काका ओह तरे खुल के हंसा पवलन. राम जग के गम उनका मन में कहीं बइठल रहे.
पिछला साल काका गांव में लइकिन खातिर एगो सिलाई केन्द्र आ पुस्तकालय बनववलन. उन्हन के चलावे खातिर आपन पांच बीघा जमीन दे देलन कि एकरा आमदनी से जवन पइसा मिली तवना से ई केन्द्र आ पुस्तकालय चली. दर दयाद उनका प बड़ा कुरबुरइलन कि जमीन झूठे दान क देलन. काका बात समुझ गइलन कहलन हमरा आगे पाछे के बा जवन रही तवन तोहने लोग के न रही कुछ अपनो मन के क लेबे द जा. इहे ना हरदुआर बड़ा बेमार रहलन. काका देखे गइलन त उनकर हालत देख के उनकरा आंखि में लोर भरि आइल. घर में अनाज के दाना ना रहे लइका भूखे बिलबिलात रहलन स. दवाई के करो. काका घर से गेहूं आ चाउर त भेजवइबे कइले जिला अस्पताल में ले जाके हरदुआर के भरती करा दिहले. जवले ऊ नीक ना हो गइले तब ले ओकरा एक-एक बात के खियाल कइले. ई उहे हर दुआर रहे जे झूरी काका के मउग कह के चिढ़ावत रहे- ‘मउगा मउगाई करे मेहरी के माई कहे’
ठीक भइला प काका कहले, लइकाई के ते इयार हउवे तू हमरा के ‘मउग’ कहु चाहे कुछ अउर. हरदुआर काका के गोड़ छान लिहलन आ कहलन मालिक ‘मउग’ ना रउरा ‘मरद’ बानी. ई जिनगी राउर बा. कबो कुछ कहब हाजिर रहब. काका हरदुआर के बात सुन के हंस दिहलन. जो अपना परिवार के पाल पोसु. हमरा कवन जरूरत बा. जहें सांझ तंहे बिहान. गाय रखले बानी सांझ के ओकरा दूध में कबो तनी चाउर चीनी डाल देइला त खीर बन जाले. बाट्टïी-चोखा त हमार भोजन बारह मसिया हो गइल बा. एह में कवन जरूरत बा. गाय के लेहना काट लियाइला. केतना खइबे करी. भूसा बटले बा. कहिके काका आगे बढि़ गइलन. हरदुआर आंख में कृतज्ञता के लोर-लीहले उनका के देखत रहले. काका के मुअल सुन के हरदुआर फफक-फफक के रोअत रहलन. चतुरी काका कहले-झूरिया हमनी के छोड़ के अचके चल दिहलस, तोरा बिना राम लीला आ होली में अब हमनी खातिर कवनो रस ना रही. काका के चेहरा प अखंड शांति विराजत रहे. ऊ चिर निद्रा में सूतल रहले जइसे कहत होखस आगे के काम अब तोहन लोग के हवाले.
–गिरीजेश राय जी


c: text/html

text:
भोजपुरी के सम्पुर्ण मनोरंजक चैनल अंजन टी०वी० पर आजु 8 फरवरी के सितारन के मेला लागे वाला बा. अंजन टी०वी० के खास परोसा ‘‘सीसीएल ग्लैम नाईट’’ में देखनिहारन ला सितारन के शानदार प्रस्तुति देखे के मिली. एह में सलमान खान, कैटरिना कैफ, बिपाशा बसु, मनोज तिवारी, रविकिशन, श्वेता तिवारी जइसन जानल मानल सितारा आपन शानदार प्रस्तुति दीहें.
सी.सी.एल. ग्लैम नाईट में हास्य कलाकार भारती आ कपिल शर्मा देखेवालन के लोट पोट करा दीहें. शो के संचालन रितेश देशमुख आ आयुष्मान खुराना करीहें. एह मौका पर कैटरिना कैफ “सी.सी.एल.-3” कप पर से परदो हटइहें.
शो के प्रसारण 8 फरवरी के रात 8 30 बजे से कइल जाई. साथही अंजन टी०वी० पर सगरी सी.सी.एल. मैच प्रसारित होखी. 9 फरवरी के होखे वाला भोजपुरी दबंग टीम आ चैन्नई राईनो टीम के मैच के सीधा प्रसारण दुपहरिया तीन बजे से कइल जाई.
(प्रशांत निशांत)

robotstxt: allowed

filter: keep


text:
– हरिराम पाण्डेय
बिहार के चुनावी घमासान तेज होखल जात बा. एह चुनाव में जीते खातिर प्रधानमंत्री नरेंद्र मोदी का लगे एक से एक व्यूह बा. अबे हालही में ऊ जंगलराज के एगो शिगूफा छोड़ले रहलन आ अब बिहार के विकास के जाल पसारत बाड़ें. बिहार के बढ़न्ती ला पीएम सवा लाख करोड़ के फंड देबे के एलान कइले बाड़न. ई धन पहिलही से चलत बिहार के परियोजनन ला दीहल 44 हजार करोड़ से फरका बा.
अब देखे जोग बा कि प्रधानमंत्री जी के ई दानशीलता ओतने नाटकीय बा जतना सुने में लागत बा कि कुछ अलगा बा. सबले खास बात बा कि एकरा ला कवनो समय सीमा तय नइखे. इहो नइखन कहले कि रुपिया एही साल से आइल शुरु हो जाई कि चुनाव का बाद आई. काहे कि प्रधानमंत्री नरेंद्र मोदी आरा में कहलन कि दिल्ली समुझे में टाइम लाग गइल. एक-एक चीज़ के बारीकी से पता कइला का बाद ई ऐलान भइल बा. अपना भाषण में प्रधानमंत्री बिहार पर दिल खोल के खजाना लुटावत रहले. उनुका बोले के अंदाज से लागत रहुवे कि कवनो राज्य के धन दीहल केन्द्र के बँवारा हाथ के खेल ह.
पीएम कहलन कि पिछलका सरकार बिहार खातिर 12,000 करोड़ के पैकेज दिहले रहुवे जवना में से 8282 करोड़ रुपिया अबहीं ले खरचा नइखे हो पावल. राष्ट्रीय राजमार्ग बनावे में 12,000 करोड़ के काम चलत बा. बांका में पब्लिक प्राइवेट पार्टनरशिप के बिजली के कारखाना लागे वाला बा 20 हज़ार करोड़ में. इहो जोड़ के एक लाख पैंसठ हजार करोड़ हो जात बा.
ओने बिहार के मुख्यमंत्री नीतीश कुमार लगातार कहत जात बाड़ें कि बिहार के स्पेशल पैकेज ना स्पेशल दर्जा चाहीं. स्पेशल दर्जा आ स्पेशल पैकेज में का फरक होला एकरा के राजनीतिक विद्वान बांचत रहीहें बाकिर जिनका मंच लूटे के रहल से त लूट ले गइलें. जनता के एगो फाइनल फिगर मिल गइल बा. चौक चौराहा पर लोग सेक्टर के आधार पर हिसाब ना लगाई. ओह लोग के त बस एक लाख पैंसठ हज़ार करोड़ लउकी आ सुनाई.
हमहन में से बहुते लोग जे बिहार के हालात से दिलचस्पी राखेलें उनुका याद होई कि एही साल जनवरी में केंद्र आ बिहार सरकार एगो समझौता पत्र पर दस्तखत कइले रहलें कि पूसा के राजेंद्र कृषि विश्वविद्यालय के केंद्रीय विश्वविद्यालय में बदल दीहल जाई. एकरा ला मार्च 2017 तकले 400 करोड़ के आर्थिक मदद दीहल जाई. जून 2015 में कैबिनेट बोधगया में आईआईएम बनावे के प्रस्ताव मंज़ूर कइलस. अतने ना मजा के बात कि अगर एह साल के बजट देखल जाव आ प्रधानमंत्री के ऐलान से मिलावल जाय त एगो अजबे बात नजर आई. प्रधानमंत्री कहलन कि बिहार के ग्रामीण सड़कन ला 13,820 करोड़ रुपिया दीहल जाई जबकि बजट में सगरी देश के ग्रामीण सड़कन ला कुल प्रावधान बा 14291 करोड़ के. एहमें से 1155 करोड़ नॉर्थ ईस्ट अउर सिक्किम ला बा. बाकी बचल 13,136 करोड़ रुपिया सगरी देश ला बा त रउरे बताईं कि बिहार के कइसे मिल गइल 13,820 करोड़!
मोदी सरकार जवना 14वां वित्त आयोग के सुझाव सकरले बावे ओकरा हिसाब से केंद्रीय कर के 42 फीसदी हिस्सा राज्यन के दीहल जाई.. बाकिर एकर भरपाई केंद्रीय वित्त मंत्री केंद्रीय योजनन के बजट काट के कर लिहलन. 14वां वित्त आयोग 11 गो कमज़ोर राज्यन ला ग्रांट के बात कइले बा. एकरा हिसाब से जम्मू कश्मीर के 2019 से 20 ले 1,94,821 करोड़ मिले वाला बा. त बिहार के एक लाख पैंसठ हज़ार करोड़ कतना बरीस में मिली.
नीतीश कुमार प्रधानमंत्री के भाषा शैली पर एतराज़ जतावत कहलन कि बिहार सरकार अलगा-अलगा सेक्टरन के बढ़न्ती ला 2 लाख करोड़ के पैकेज मंगले रहुवे बाकिर 12वां पंचवर्षीय योजना में महज 12000 करोड़े मिलल. जवना से कुछ काम भइल आ जवन रुपिया बाचल बा ओकरे के प्रधानमंत्री अपना एलान में शामिल कर लिहले बाड़न. नीतीश कुमार के दावा बा कि प्रधानमंत्री के ऐलान में के अनेके योजना पहिले से मंजूर बाड़ी सँ आ कुछ पहिलहीं से केंद्रीय योजनन में चलत आइल बाड़ी सँ. खेती खातिर बिहार 41,587 करोड़ मंगलस, मिलल बा 3094 करोड़. कौशल विकास ला 12580 करोड़ मांगल गइल आ मिलल 1550 करोड़. शिक्षा ला 1000 करोड़ मिलल बा आ एहसे का हो पाई.
नीतीश के कहना बा कि ई त ओइसने भइल जइसन लोकसभा चुनाव का दौरान कहाइल रहे कि सभका 15 से 20 लाख रुपिया मिली. जइसन हालात बा ओकरा से लागत नइखे कि रुपिया भेंटाए वाला बा बाकिर चुनावी जंग बहुते तिक्खर होखी एकर गारंटी बा.
(20 अगस्त 2015)
लेखक हरीराम पाण्डेय के ब्लाग खोजखबर से साभार.


text:
आजुओ सावन कजराइल,
कदमवाँ फुलाइल हो रामा…श्याम नाहीं आइल
श्याम नाहीं गोकुल आइल हो रामा…श्याम नाहीं…
आजुओ चनरमा वृंदावन आवे
पंचम तान कोइलिया सुनावे
मथुरा मुरलिया पराइल हो रामा…श्याम नाहीं…
माखन करेज वाला कान्ह रूठि गइलें
राधा के मान के बान्ह टूटि गइलें
सोरहो सिंगार दहाइल हो रामा…श्याम नाहीं…
आजुओ गोकुल में रछसवा घूमत बाड़ें
केतने सुदामा उपासे सुतत बाड़ें
दुख-यमुना बढ़ियाइल हो रामा…श्याम नाहीं…
गोकुला में उधवे के बंसवा बढ़ल बा
अकिल के विष पोरे-पोर में चढ़ल बा
नेहिया के मन अउँजाइल हो रामा…श्याम नाहीं…
-हरिकिशोर पाण्डेय


text:
सिनेमा भोजपुरी के होखे आ ओहमें आइटम नंबर ना होखे ई भला कइसे हो सकेला? फिलिम अपना कहानी का दम पर कम आइटम नंबर से अधिका सुर्खी में रहेलीं सँ. कुछ लोग त इहाँ ले कहेला कि आइटम डांस के बिना फिलिम अधूरा लागेले. लोग थियेटर में मनोरंजन ला आवेला बोर होखे ला ना. से अगर आइटम नीक लागल त बूझ लीं कि फिलिम हिट हो गइल. इहे कारण बा कि आइटम डांसर के डिमांडो खूब हो गइल बा.
पिछला दिने भोजपुरी डांसिंग क्वीन सीमा सिंह दू गो फिलिम साइन कइली ‘नाच दुलारी नाच’ अउर ‘लाडली’.
बालाजी फिल्म्स का बैनर में बनत ‘नाच दुलारी नाच’ के निर्देशन जानल मानल भोजपुरी निर्देशक श्रीधर शेट्टी करीहें. गीत राकेश निराला के आ संगीत राकेश त्रिवेदी के बा. पटकथा केशव राठौड़ आ संवाद मोहम्मद रफी खान लिखत बाड़े. कलाकारन में श्री कनकनी, रीतू, उदय श्रीवास्तव, जफर अली आ रोहित सिंह मटरू के मुख्य भूमिका बा.
‘लाडली’ के निर्माता नरेन्द्र बख़्त, कुमार प्रसाद आ संजीव सिंह कृष्णा हउवें. बैनर अविनाश मोशन पिक्चर्स के आ निर्देशन संजीव सिंह कृष्णा के बा. एहमें सुनील छैला बिहारी, मोनालिसा अउर स्मृति सिंह के मुख्य भूमिका बा.
(शशिकांत सिंह रंजन सिन्हा के रपट)


text:
Home Tags प्यार होके रही
Tag: प्यार होके रही
भोजपुरी फ़िल्म प्यार होके रही ४ अप्रैल से बिहार के सिनेमा...
ऐ डी आर एस एंटरटेनमेंट के बैनर तले एक्शन स्टार मनोज आर.पाण्डेय कि भोजपुरी फ़िल्म "प्यार होके रही" ने अब तक मुम्बई और गुजरात...
प्यार होके रही बन कर तैयार।
ए.डी.आर.एस एंटाइनमेंट के बेनर तले बनी भोजपुरी फिल्म "प्यार होके रही” अब तक की मनोज पाण्डेय की सबसे बड़ी हिट रोमेन्टिक फिल्म होगी। जिसका...
मनोज पांडे की फिल्म ‘प्यार होके रही’ ट्रेलर रिलीज़
मनोज पांडे की फिल्म "प्यार होके रही" ट्रेलर रिलीज़ ए. डी. आर. एस. एन्टरटेनमेंट के बैनर तले बनी भोजपुरी फिल्म "प्यार होके रही" अब...
मनोज आर. पाण्डेय ऑर मोनालिसा “प्यार होके रही” में एक साथ
ए.डी.आर.एस. के बैनर तले बनी भोजपुरी फिल्म "प्यार होके रही" में पहली बार मनोज आर. पाण्डेय ऑर भोजपुरी सिनेमा की हॉट गर्ल मोनालिसा की...
भोजपुरी फिल्म प्यार होके रही का डबिंग कम्प्लीट
निर्माता प्रवीन कुमार व ए डी आर एस एन्टरटेनमेंट के बैनर तले बन रही भोजपुरी फिल्म प्यार होके रही की डबिंग कृष्णा ऑडियो विजन...


text:
हालही में फोकस टेलीफिल्म अपना भोजपुरी फिलिम ‘गढ़वा’ के शानदार मुहूर्त कइलसि. ऐक्शन, प्यार, रोमांस आ फैमिली ड्रामा से भरपूर एह फिलिम के निर्मात्री नज़मा खान, निर्देशक खालिद खान, लेखक राजेश कुमार पाण्डेय, संगीतकार युवराज मोरे, गीतकार दीपक निषाद अउर मनोज कुमार, छायाकार वी डी नाईक, आ नृत्य निर्देशक महेश आचार्य अउर विक्रम जीत हउवें.
मुख्य कलाकार रहीहें अविनाश शाही, अर्चना सिंह, शिवानी त्यागी, के के गोस्वामी, गोपाल त्रिपाठी, अमित मिश्रा आ अवधेश मिश्रा.
फिलिम के शुभ मुहूर्त के मौका पर मिथिलेश अविनाश, रंजीत सिंह नेगी, इकबाल बक्श, अमरीश सिंह, सुशील सिंह, अक्षय यादव, माधुरी पाण्डेय, महेश आचार्य, महेन्द्र चौहान, उमेश पाण्डेय, अजीत केरी, इंदु सोनाली, प्रेम किरण, धीरज सिंह, जीतू शुक्ला वगैरह लोग मौजूद हो के आपना शुभकामना दिहल फिलिम के सफलता खातिर.
(रामचन्द्र यादव)


text:
भोजपुरी सिनेमा के सुपर स्टार राकेश मिश्रा आजुकाल्हु ‘दिल तेरा आशिक’फिलिम के शूटिंग करत बाड़न.
निर्माता निर्देशक अतुल मिश्रा के एह फिलिम का बारे में राकेश मिश्रा बहुते उछाह में बाड़न. उनकर कहना बा कि एकर कहानी कुछ अलग तरह के बा जवन उनका बहुत पसंद आइल.
जानत चलीं कि अपना पहिलके फिलिम ‘प्रेम दिवानी’ से रातो रात स्टार बन गइल राकेश के उनकर फिलिम ‘दीवानगी हद से’ रिलीज का पहिलहीं सुपर स्टार बना दिहलसि. राकेश मिश्रा के एगो अउर फिलिम ‘प्यार किया तो डरना क्या’ जल्दिए रिलीज होखे वाली बा.
(शशिकांत सिंह, रंजन सिन्हा)


text:
जानकी अम्माल
एडावलेठ कक्कट जानकी अम्माल (अंग्रेजी: Edavaleth Kakkat Janaki Ammal) (१८९७-१९८४) भारत क एगो महिला वैज्ञानिक रहलीं। अम्माल एक जानल-मानल वनस्पति आऊर कोशिका वैज्ञानिक रहलीं जिनकर आनुवांशिकी, उद्विकास, वानस्पतिक भूगोल और नृजातीय वानस्पतिकी के क्षेत्र में उल्लेखनीय योगदान हउवे। पद्म श्री से सम्मानित जानकी अम्माल भारतीय विज्ञान अकादमी की संस्थापक फेलो रहलीं।[१]
शुरुआती जीवन[संपादन]
जानकी अम्माल क जनम केरल के तेल्लीचेरी में वर्ष १८९७ में भईल रहे। एगो सुसंस्कृत मध्यवर्गीय परिवार में जन्मल अम्माल क पिता जी ओह बखत के मद्रास सूबा में उप-न्यायाधीश रहलें। अम्माल क छः भाई और पाँच बहिन रहलीं। तेल्लीचेरी में शुरुआती पढ़ाई लिखाई के बाद आगे के पढ़ाई बदे अम्माल मद्रास चल गइलीं जहवाँ ऊ क्वींस मेरी'ज़ कॉलेज से स्नातक कइलीं आऊर १९२१ में प्रेसीडेन्सी कॉलेज से ऑनर्स क उपाधि लेहलीं।[२]
अकादमिक जीवन[संपादन]
अम्माल वीमेन्स क्रिश्चियन कॉलेज, मद्रास में पढ़उलीं। ऊ मिशिगन विश्वविद्यालय, अमेरिका में एगो बार्बर स्कॉलर के तौर पर कुछ बखत बदे रहलीं जहवाँ से १९२५ में आपन स्नातकोत्तर क उपाधि पउलीं। भारत वापसी के बादो अम्माल वी॰क्रि॰कॉ॰ में पढ़ावल जारी रखलीं। ऊ, पहिले ओरिएंटल बार्बर फेलो के तौर पर, फिर से मिशिगन चल गइलीं जहवाँ १९३१ में उनके डी॰एससी॰ क उपाधि मिलल। अम्माल वनस्पति विज्ञान क प्रोफेसर बन के लौटलीं आऊर महाराजा कॉलेज ऑफ साईंस, त्रिवेन्द्रम में १९३० से १९३४ तक पढ़वलीं।
पुरस्कार आऊर सम्मान[संपादन]
अम्माल के १९३५ में भारतीय विज्ञान अकादमी क आऊर १९५७ में भारतीय राष्ट्रीय विज्ञान अकादमी क फेलो चुनल गयल। मिशिगन विश्वविद्यालय १९५६ में उनके एलएल॰डी॰ क मानद उपाधि देहलै। भारत सरकार १९५७ में उनके पद्म श्री से सम्मानित कइलै। २००० में भारत सरकार क पर्यावरण और वन मंत्रालय उनके नाम पर वर्गीकरण विज्ञान के क्षेत्र में राष्ट्रीय पुरस्कार संस्थापित कइलै।
अन्य स्रोत[संपादन]
- S Kedharnath, Edavaleth Kakkat Janaki Ammal (1897–1984), Biographical Memoirs of Fellows of the Indian National Science Academy, 13, pp. 90–101, with portrait (1988).
- P Maheshwari and R N Kapil, Fifty Years of Science in India. Progress of Botany, Indian Science Congress Association, Calcutta, pp. 110, 118 (1963).
संदर्भ[संपादन]
- ↑ C.V, Subramanyan. "Janaki Ammal". Indian Association of Scientists. तारीख 29 अक्तूबर २0१३ के उतारल गइल. Check date values in:
|accessdate=(help)
- ↑ Subramanian, C V. "Edavaleth Kakkat Janaki Ammal — IAS Women in Science". Indian Academy of Sciences. तारीख २९ अक्तूबर २0१३ के उतारल गइल. Check date values in:
|accessdate=(help)


text:
पिछला दिने भोजपुरी फिलिमन के रियल रंगबाज हैदर काजमी अभिनीत फिलिम ‘लड़ाई’ के पहिला झलक देखा दिहल गइल आ सभे एहके पसंद कइलसि. ‘लड़ाई’ में स्टंट सीन के भरमार बा. निर्माता हउवें के.के. तिवारी आ निर्देशक आनंद गहतराज. बैनर बावे स्क्वायर फिल्म्स के.
अपना सुपर हिट फिलिम ‘भाई जी’ से चरचा में आइल बिहार के बक्सर के अभिनेता विशाल तिवारी अब भोजपुरी सिनेमा के अभिन्न अंग बन गइल बाड़ें. उनुका साथे एह फिलिम में हैदर काजमी, विशाल तिवारी, अंजना सिंह, नूरी शेख, प्रीती सिंघानिया, देव, सी.पी. भट्ट, डैनी शेहरावत, बालेश्वर सिंह, सोनू झा अउर माया यादव के मुख्य भूमिका बा. गानो एक से बढ़के एक सुने के मिले वाला बा जवना के संगीतकार हउवें अमन के. श्लोक आ राकेश शर्मा. संवाद आ पटकथा लेखक मनोज पाण्डे, मारधाड़ निर्देशक रियाज सुल्तान, नृत्य निर्देशक संजय कोरबे. कला अंजनी तिवारी. ध्वनि आरिफ आलम खान, कैमरामैन नरेन्द्र पटेल, आ एडीटर गोविंद दुबे हउवें.
‘लड़ाई’ के कार्यकारी निर्माता हउवें अखिल के. एहमें प्रीती सिंह के आइटम नम्बर एकर प्लस प्वाइंट होखी,
(शशिकांत सिंह, रंजन सिन्हा)


text:
मनोरंजन उद्योग के अगुआ कंपनी मोजरबियर इंटरटेनमेंट प्रा॰लि॰ अब भोजपुरी फिल्म निर्माण करे उतरल बिया. कंपनी के पहिला भोजपुरी फिल्म ‘‘हमार लभ स्टोरी’’ बन के तइयार हो चुकल बा. पिछला दिने एकर फर्स्ट लुक केन्द्रीय मंत्री कमलनाथ जारी कइले. स्टाईल इंटरटेनमेंट आ गुडन्युज क्रिएशन्स का बैनर में ‘हमार लभ स्टोरी’ के निर्माण दक्खिन भारत के निर्माता के॰ अभिनव रेड्डी आ सारा शर्मा कइले बा लोग. लेखक-निर्देशक हउवन जगदीश सी पाण्डेय आ फिल्म के सितारन में विक्रांत सिंह, सुरभि, नवोदित सितारा विक्रांत आनंद, एहसान कुरेशी, अली खान, डेजी ईरानी, देव मल्होत्रा, बीरबल वगैरह शामिल बाड़े.
फिल्म के गीतकार राजेश मिश्रा आ संगीतकार राजेश गुप्ता हउवें.
(प्रशांत निशांत के रपट से)


text:
वैलेन्टाइन डे १४ फरवरी के लोग अइसन का करेला कि नव महीना बाद १४ नवम्बर के बाल दिवस मनावे के पड़ जाला ?
जुर्माना
सुनल हऽ कोर्ट एगो आदमी के बलात्कार के दोषी पाके ओकरा पर ११ हजार ४२० बीस रुपिया जुर्माना ठोक दिहलसि.
ई कवन हिसाब भईल ?
१०००० रेप करे खातिर, सैकड़ै चार का दर से वैट ४०० रुपिया, आ सैकड़ा १०.२ का दर से सर्विस टैक्स १०२० रुपिया !
More Bhojpuri SMS
जइसन बीतल वइसन भोगनी.
अब आगा से निमन बीतो.
जवन बीत गइल तवन बात गइल.
चलऽ फेर से नया शुरुआति कइल जाव !
जवन बीत गइल ऊ इतिहास हऽ,
जवन आवे वाला बा ऊ भविष्य.
हमरा तहरा हाथ में बस आजु के वर्तमान बा.
आवऽ हँसल जाव, खेलल जाव !
एगो आदमी राम मन्दिर में जाके भगवान से अपना भुलाईल मेहरारू के खोज देबे के निहोरा कइलसि.
रामजी बोललन - बगल का हनुमान मन्दिर में जाके निहोरा करऽ. हमरो मेहरारू ऊहे खोजले रहन.


text:
अर्थशास्त्र
- इ पन्ना अर्थशास्त्र विषय से संबन्धित बा। कौटिल्य द्वारा रचित अर्थशास्त्र ग्रन्थ खातिर अहिजा देखीं।
अर्थशास्त्र सामाजिक विज्ञान के उ शाखा ह, जेकरा अन्तर्गत वस्तुवन आ सेवा कुल के उत्पादन, वितरण, विनिमय आ उपभोग के अध्ययन करल जायेला। 'अर्थशास्त्र' शब्द संस्कृत शब्दन अर्थ (धन) आ शास्त्र के संधि से बनल बा, जेकर शाब्दिक अर्थ ह - 'धन के अध्ययन'। कउनो विषय के संबंध में मुनष्यन के कार्यन के क्रमबद्ध ज्ञान के उ विषय के शास्त्र कहल जायला, इहे खातिर अर्थशास्त्र में मुनष्यन के अर्थसंबंधी कायन के क्रमबद्ध ज्ञान होखल आवश्यक बा।
अर्थशास्त्र के प्रयोग इहो बुझे खातिर भी कईल जायेला कि अर्थव्यवस्था कउना तरह से कार्य करेला आ समाज में विभिन्न वर्ग कुल के आर्थिक सम्बन्ध कइसन बा। अर्थशास्त्रीय विवेचना के प्रयोग समाज से सम्बन्धित विभिन्न क्षेत्रन में कईल जायेला, जैसे:- अपराध, शिक्षा, परिवार, स्वास्थ्य, कानून, राजनीति, धर्म, सामाजिक संस्थान और युद्ध इत्यदि।[१]
- ↑ Micro Economy


text:
डॉ. रामरक्षा मिश्र विमल के डायरी
रसियाव खाईं आ टन-टन काम करत रहीं
आजु स्टाफ रूम में अपना गीत के एगो लाइन गुनगुनात रहीं-
“ननदी का बोलिया में बने रसियाव रे.
सरगो से नीमन बाटे सइँया के गाँव रे.“
साहा सर के जिग्यासा पर चर्चा शुरू हो गइल कि “रसियाव का हटे.” खीर के पुरान रूप कहिके ओकराके गइल-बीतल बतावल जात रहे. हमरा ई जमल ना. पहिले के बात आ परंपरा सभ आउटडेटेड कइसे हो जाई भाई ? चाउर में गुर डालिके सिंझावल जात रहे, ओमें दूध ना डलाइ. एकरे के रसियाव कहल जात रहे. सभसे बड़ आपत्तिजनक बात रहे ओह घरी दूध का अभाव के. अब ई कइसे मानि लिहल जाव ? आजु भलहीं गाँवो में दूध मिलल कठिन हो गइल बा, बाकिर पहिले त स्थिति उल्टा रहे. पहिले दूध-दही के कहाँ कमी रहे ? हम आपन पक्ष रखलीं आ कहलीं कि छठि में त खीर ना रसियावे के महातम हटे. अब त मिसिर जी बमकि गइले. ई कइसे रउँआ कहि सकींले ? गोस्वामीजी ऑक्सफोर्ड डिक्शनरी में रमल रहन. बन्न कइके ऊहो रस लेबे लगलन. हम कहलीं कि भाईजी हमार बचपन गाँवे में गुजरल बा. खरना में हम कबो खीर नइखीं देखले. हमनी किहाँ त रसियावे बनत रहे. जब बाहर–भीतर निकले-पइसे लगलीं त खिरियो (खीर भी) मिले लागल. हमरा त बुझाता कि लोग देखादेखी आ लोकापवाद से बाँचे खातिर खीर चला दिहले नाहीं त परंपरा रसियावे के बा.
हमरा यादि बा, खरना में पहिल बार खीर खइले रहीं बोकारो थर्मल में त्रिपाठी जी किहाँ, बाकिर अलगा से प्लेट में परसाद कहिके जवन दिहल गइल रहे ऊ रसियाव रहे. ऊ परिवार आधुनिक रहे बाकिर परंपरा के भरपूर सम्मानो रहे ओहिजा. आँखि मूदिके कुछऊ सँकारे भा टरकावेवाला काम ओहिजा ना होत रहे. बड़ से बड़ आ छोट से छोटो बात पर जमिके बहस होई, सूक्ष्म बहस होई. हम कहलीं कि अभाव के बात त भुलाइए जाईं सभे. एकरा पीछे बिग्यान बा. दूध खाइ-पीके आराम करेके हटे. एहीसे दूध पीके जतरा ना कइल जाला. चिकित्सा बिग्यान का अनुसार बच्चन खातिर त ई ठीक हटे बाकिर बड़ लोग के सुपाच्य ना होखे. हमनी किहाँ बरती खा-पीके आराम ना करेलिन, आपन मए कामो निपटावत रहेलिन. ओइसहूँ बइठियो के रहेके होखे तबो दूधवाली खीर नुकसाने पहुँचाई, भलहीं बुझाउ भा नाहीं. रसियाव खाईं आ टन-टन काम करत रहीं, देंहि हलुक लागेले. लउकियो-भात का पाछा ईहे बिग्यान बा. गैस आ एसिडिटी खातिर लउकी रामबाण हटे. भात से गैस बनी आ लउकी ओकराके फरकावत रही आउर ऊर्जो बनल रही. धन्य रहन हमार पूर्वज, बात-बात में बिग्यान. हम त आजुओ कहबि कि लजाईं सभे मति कि रसियाव देखिके लोग रउँआ के गरीब आ पुरान बूझे लगिहें. लउकी-भात आ रसियाव के परंपरा के जिंदा रहे दिहल जाव. एही प लउकजाबरि, अलुमकुनी, गादा के दालि, महुआ के लाटा, बजड़ा आ जोन्हरी के चिउरी, साँवा के भाका, टाङुनि के लाई आ दरिया-दही पर बात चले लागल आउर हमार कुछ बंगाली मित्र कबो अचरज से आ कबो भकुआ के हमनीके देखे लगलन.
भोजपुरी के पहिचान
बाते बात में हमरा मुह से ‘फेड़’ निकलि गइल. सेन सर हँसले- ई फेड़ का हटे ? हम कहलीं कि हिंदी में पेड़ आ भोजपुरी में फेड़. भोजपुरी महाप्राण भाषा हटे. फेड़ माने झङाठ पेड़, बाकी सभ गाँछ-बिरिछ. ऊ चकइले आ कहले कि एहीसे नु भोजपुरिया लोग बरियार होलन. जब हम कहलीं कि भोजपुरी में ‘हाथी’ स्त्रीलिंग हटे आ ओकर पुलिंग रूप ‘हाथा’ त खूब जोर के हँसी भइल. हम कहलीं कि अतने ना हथंगो (हथंग भी) बाटे. अब कइसे बताईं कि भलहीं हमनी खातिर हिंदी लिखल-बोलल अब आसान हो गइल बा बाकिर भोजपुरी में सभ कुछ हिंदिए नियन ना होखे. हिंदी में ‘दही’ शब्द भलहीं पुलिंग होखे बाकिर भोजपुरी में स्त्रीलिंग बाटे, ई अलग बात बा कि दही पीयल ना जाय, सरपोटल जाले. एह तरह के अंतरे त भोजपुरी के पहिचान बा. आज-काल्हु लोगन का लागे लागल बा कि पहिले के लोग अनपढ़ रहन एहसे कहत रहन कि “आटा पिसावे जातनी, सातू पिसावे जातनी.” एहीसे अब तथाकथित नया पीढ़ी अब गेहूँ आ बूँट पिसावे लागल बिया.
सूतल सनेह आके के दो जगा गइल
16 दिसंबर, 2016. काल्हुए व्हाट्सप पर एगो दुखद खबर मिलल रहे. आजु खोललीं त मन बइठि गइल. भोरहीं से आँखि पर कंट्रोल नइखे. ड्यूटी पर निकले के बा आ लेट हो रहल बा. कृपाशंकर उपाध्याय जी का चलि गइला से अइसन लागता जइसे भोजपुरी के एगो अध्याय बीत गइल. उहाँका लेखक ना रहीं, गायको ना आ नु रंगकर्मी बाकिर एह तीनों के उहाँसे जबर्दश्त ऑक्सीजन मिलत रहे, उहाँके जीवंत आ समरस क्रियाकलाप से पूरा समाज के ऊर्जा मिलत रहे. बलिया के बसुदेवा गाँव के रहीं आ पटना टेलिफोन भवन में काम करत रहीं. ससम्मान रिटायर हो गइल रहीं बाकिर हमरा से जब्बे मिलीं, कबो लगबे ना कइल कि रिटायर भइल बानी. ऊहे जज्बा, ऊहे जिंदादिली आ ऊहे दरियादिली. बरिसन बाद एह साल जून में कुछ दिन साथ रहेके मोका मिलल. मने ना होखे अलग होखेके. ‘फगुआके पहरा’ के दुसरका संस्करण में ऊहोंका आपन टिप्पणी दिहलीं, बहुत खुश होके. आजु जब उहाँके किताब भेंट कइके हमरा लागित जइसे हम जग जीत गइलीं, “बीत गइलीं” के खबर पर मन घुरियाइल बा. बिशवास नइखे होत आ करेजो डहकऽता. उहाँका गइला से हम अपना ताकत के एगो बड़हन हिस्सा खो देले बानी. ‘संसृति’ के दोसरका अंक के प्रकाशन से लेके लोकसंगीत के हमरा हर कार्यक्रम में उहाँके उपस्थिति कवनो ना कवनो रूप में जरूर रहल बिया. कॉलोनी के केहूके पीएमसीएच ले जा रहल बा लोग त अधरतियो खा काँचे नीनि से जगाके हमरा के उहाँका शामिल जरूर करत रहीं. व्यावहारिकता में अपने त अव्वल रहबे करीं, हमरो में ई गुन भरे से कबो चुकलीं ना. भोजपुर कॉलोनी के उहाँका जान रहीं, शान रहीं. आजु ओह नेह के दरियाव के इयाद से मन-प्राण भींज गइल बा. हमार एगो गजल उहाँके बहुत प्रिय रहे. आजु ओकर एगो शेर मन का जुबान पर त जइसे चिपकिए गइल बा –
“सूतल सनेह आके के दो जगा गइल.
जिनिगी में दरद के बा लहबर लगा गइल.”
उहाँके बार-बार परनाम करत हम सरधांजली दे रहल बानी.


text:
कहे वाला त कहेलें कि नाम में का धइल बा. चीनी के कवनो नाम दीं ओकर मिठास उहे रहे वाला बा. गुलाब के कवनो नाम दीं ओकर सुगन्ध नइखे बदले वाला, बाकिर अब जमाना बदल गइल बा. अब नाम उहे रह जात बा बाकिर ओकर गुण बदल दीहल जात बा. हमनी में से पुरनका लोग के याद होखी कि केला का बीच में कतना बीया रहत रहुवे. अब केरवा के उहे नाम बा बाकिर ओकरा बीच के बीया गायब हो गइल बा.
पश्चिम बंगाल क नाम कुछउ धर दीं रही बंगाले. पूर्वी पाकिस्तान भा पूर्वी बंगाल बनला का बावजूद दुनु ओर का लोग में आस रहुवे कि एक ना एक दिन एह जबरिया बँटवारा खतम क के दुनू बंगाल मिल के एक हो जाई. मजहब का नाम पर भइल बँटवारा के धता बतावत पूर्वी बंगाल के लोग आपन भाषा आ संस्कृति बचावे ला पाकिस्तान का खिलाफ बगावत क दीहलें आ आजाद भइल पूर्वी बंगाल बांग्ला देश बन गइल. अब पश्चिम बंगाल के नाम बदले के बात जोर धइले बा. एहिजा से नाम बदले के प्रस्ताव बना के केन्द्र का लगे भेजा गइल बा काहे कि नाम बदले के अधिकार ओकरे लगे बा. उमेद कइल जात बा कि केन्द्र सरकार एह प्रस्ताव के मान ली आ एकरा के बंगाल के नाम मिल जाई.
अब बतकुचनिया इतिहासकार एह पर छाती पीटत बाड़ें कि नाम बदल के विभाजन के इतिहास भुलावे के कोशिश हो रहल बा. अलग बाति बा कि बिभाजन के इतिहास भुलवले नइखे भुलाए वाला. लाखों हिन्दू परिवार विभाजन का चलते आपन सब कुछ छोड़ के रिफ्यूजी के जिनिगी जीए ला सरापित हो गइलें. एह तरफ त मुस्लिम आबादी बढ़त चल गइल बाकिर ओह तरफ के हिन्दू आबादी घटत घटत नामे भर के रहि गइल बा. आज पाकिस्तान आ बांग्लादेश में हिन्दू आबादी नामे भर के रहि गइल बा. गाँधी नेहरु के गलती के सजा भुगतल हिन्दू के नियती बन गइल बा. मजहब का नाम पर भइल बँटवारा के बावजूद इण्डिया अपना के सेकूलर बना लिहलसी आ हिन्दूवन के अपने देश में दोयम जिनिगी जीए ला मजबूर क दीहल गइल बा. अपने देश में ऊ कई जगहा पूजा ना कर सकसु, लाश ना जरा सकसु आ बड़हन वोट बैंक का सहारे आपन राजनीति चलावे वाला गोल एकर अनदेखीए ना करसु, बाकायदा आदेश दे के एकरा के कानूनी जामा पहिरा देलें. आ तरह तरह के टुकड़ा में बँटल हिन्दू अपने झगड़ा फरियावे में लागल बाड़ें.
कश्मीर के महज एगो छोट इलाका में बसल सुन्नी हिन्दुस्तान का खिलाफ आन्दोलन करेले बाकिर ओकरा के अतना बढ़ा दीहल जाला कि सुन के लागेला कि पूरा कश्मीर एहमें शामिल बा. देश के फौज, राज्य के पुलिस पर ढेला मारे वालन के समुझावे आ रोके के कोशिश करे का जगहा फौज आ पुलिसे के दोषी ठहरावल जात बा कि छर्रा काहे मारल जात बा. अब आँख में मरीचा झोंके वाला गोला दागे के फैसला भइल बा आ तय मान के चलीं कि जइसहीं एकर इस्तेमाल होखीं तइसहीं कुकुरहट शुरु हो जाई.
पश्चिम बंगाल के नाम बंगाल त हो जाई बाकिर का एहिजा के लोग खुशी खुशी दूर्गा पूजा मना पाई, ई एगो बड़हन सवाल बा. नाम बदले का जगहा राजनीति के तरीका बदलल जरुरी बा. जेहसे कि समाज के हर तबका बरोबरी क जिनिगी जी सको. ना त –
महुआ बीनत लछमीनिया के देखनी, हर जोतत महिपाल,
टिकठी चढ़ल अमर के देखनी, सबले नीमन ठठपाल !


text:
भोजपुरी बाहुते सुंदर, सरस, तथा मधुर भाषा ह। भोजपुरी भाषा के नामकरण बिहार के आरा जिला के भोजपुर गाँव के नाम पर भइल बा। मध्य काल में ऐ जगेह के मध्य प्रदेश के उज्जैन से आइल भोजवंशी परमार राजा लोग बसवल। इहे लोग आपन इ राजधानी के नाम अपना पूर्वज राजा भोज के नाम पर भोजपुर राखल लोग। एही कारण से इनका लोग के बोले जाये वाला भाषा के नाम भोजपुरी पड़ गईल।
भोजपुरी भाषा के इतिहास 7वीं सदी से शुरू होला – 1000 से अधिका साल पुरान बा। संत कबीर दास के जनमदिन भोजपुरी दिवस के रूप मे मनावल जाला।
अगर देखल जाव त पूरा विश्व मे ३० करोड़ से भी ज्यादा लोग भोजपुरी बोलेला। भोजपुरी भाषा पश्चिमी बिहार, पूर्वी उत्तर प्रदेश तथा उत्तरी झारखण्ड के क्षेत्रन मे खूब बोलल जाला। एतने ना भोजपुरी भाषा के पहुंच बिदेशो मे बा, जइमे सूरिनाम, गुयाना, त्रिनिदाद और टोबैगो, फिजी जइसन देश प्रमुख बा।
मुख्यरुप से भोजपुरी बोलवाला जिला के नाव नीचे लिखल बा:
बिहार : बक्सर जिला, सारण जिला, सिवान, गोपालगंज जिला, पूर्वी चम्पारण जिला, पश्चिम चम्पारण जिला, वैशाली जिला, भोजपुर जिला, रोहतास जिला, बक्सर जिला, भभुआ जिला
उत्तर प्रदेश : बलिया जिला, वाराणसी जिला,चन्दौली जिला, गोरखपुर जिला, महाराजगंज जिला, गाजीपुर जिला, मिर्जापुर जिला, मऊ जिला, इलाहाबाद जिला, जौनपुर जिला, प्रतापगढ़ जिला, सुल्तानपुर जिला, फैजाबाद जिला, बस्ती जिला, गोंडा जिला, बहराईच जिला, सिद्धार्थ नगर,आजमगढ जिला
झारखण्ड : पलामु जिला, गढ़वा जिला,
नेपाल : रौतहट जिला, बारा जिला, बीरगञ्ज, चितवन जिला, नवलपरासी जिला, रुपनदेही जिला, कपिलवस्तु जिला, पर्सा जिला


text:
सिनेमा भोजपुरी एह घरी बदलाव के दौर से गुजरत बा. बदलाव के एह सोच का पाछा सिनेमा के कारोबारी शिकंजा से बाहर निकाले के चाहत बा ओह अभिनेतन के जे एह माहौल के बदलल चाहत बाड़े, अइसने एगो अभिनेता हउवन दीपक दुबे जे आजु काल्हु सिनेमा भोजपुरी में तेजी से आपन गो पहिचान बनवले जात बाड़न,
“मुन्नी बाई नौटंकी वाली” जइसन दर्जनों हिट फिलिमन से दर्शकन पर आपन असर डाल चुकल दीपक एह घरी विमल कुमार के फिलिम “देश परदेश” में लागल बाड़न. गौर तलब बा कि विमल कुमार के निर्देशन में बनत एह फिलिम में धरम पा जी पहिला बेर भोजपुरिया दर्शकन का सोझा आवत बाड़न. दीपक दुबे धरम पा जी के बेटा बनल बाड़न. धरम जी के संगे स्क्रीन शेयर करे वाला हर लमहा के अपना जिनिगी के यादगार लमहा मानत बाड़े दीपक दुबे.
दीपक दुबे के कहना बा कि ई फिलिम एगो ट्रेडसेटर फिलिम होखी सिनेमा भोजपुरी ला आ ओकरा के एगो नया आयाम दी ई फिलिम.
“देश परदेश” के अलावहू दीपक दुबे के अनेके फिलिम एह घरी फ्लोर पर बाड़ी सँ आ कुछ जल्दिए रिलीजो होखीहें सँ.
(दिनेश यादव)


text:
‘अँजोरिया’ भोजपुरी समाज, साहित्य आ संस्कृति के पत्रिका हटे. बीच में कुछ कारण से एकरा के भोजपुरिका पर डाल दीहल रहुवे बाकिर पाठकन के कमी देखत ओकरा के बन्द क देबे के फैसला मजबूरी में लेबे के पड़ल. अब फेरू सगरी सामग्री वापस अँजोरिया प आ गइल बा.
समाचार, साहित्य से मनोरंजन तक के रउरा चाव के विविध सामग्री परोसे के शुरुवे से हमार मन रहल बा आ आपन हर कोशिश कइले बानी कि भोजपुरिया समाज के ज्यादा से ज्यादा संतुष्ट कर सकीं आउर भोजपुरिया स्वाभिमान के संपुष्ट कर सकीं.
1. आत्मीय सनेही लोगन से निहोरा बा कि अँजोरिया पर रोज कम से कम एक बेर जरूर आईं सभे, जवने नीक लागे, पढ़ीं सभे आ आपन बहुमूल्य टिप्पणी दिहीं सभे.
2. आदरणीय लेखक लोगन से निहोरा बा कि रउँआ सभ आपन हर विधा आ विषय के सामग्री प्रकाशित करे खातिर नीचे लिखल दूनो मेल आइडी पर आपन रचना हिंदी के यूनिकोड भा कवनो फंट में टाइप कइके भेजीं.
anjoria@outlook.com
ksbhojpurika@gmail.com
सधन्यवाद,
राउर
संपादक, अँजोरिया.कॉम
सनेही आ लेखक लोगन से निहोरा
‘अँजोरिया’ भोजपुरी समाज, साहित्य आ संस्कृति के पत्रिका हटे. बीच में कुछ कारण से एकरा के भोजपुरिका पर डाल दीहल रहुवे बाकिर पाठकन के कमी देखत ओकरा के बन्द क देबे के फैसला मजबूरी में लेबे के पड़ल. अब फेरू सगरी सामग्री वापस अँजोरिया प आ गइल बा.


text:
Home Tags सुजीत तिवारी
Tag: सुजीत तिवारी
जनजागरण से बदलेगी भोजपुरी फिल्मो की तकदीर: सुजीत तिवारी
भोजपुरी फ़िल्म निर्माण व फाइनेन्स में अग्रणी कंपनी सी पी आई मूवीज के हेड सुजीत तिवारी का मानना है कि हाल के कुछेक बरसो...
निर्देशकों एवं एसोशिएसन के बीच सेतु बनी सी पी आई मूवीज
हाल ही में में संपन्न हुए फिल्म निर्देशकों के चुनाव में जबरदस्त सफलता हासिल करने वाली अशोक पंडित गुट ने भोजपुरी व मराठी फिल्मो...
सुजीत तिवारी की अनोखी पहल
भोजपुरी फिल्मो के संकट मोचन के नाम से प्रसिद्द फिल्म फ़ाइनेन्सर व निर्माता सुजीत तिवारी ने बदहाली के दौर से गुजर रही भोजपुरी फिल्म...


text:
खेल का दुनिया से
जर्मनी का म्यूनिख में भइल निशानेबाजी के विश्च प्रतियोगिता में चैम्पियन बने खातिर भारत के महिला निशानेबाज कोल्हापुर के तेजस्विनी सावंत के चारो तरफ से बधाई मिल रहल बा आ दिल्ली अइला पर उनकर भव्य स्वागत कइल गइल. वइसे एह प्रतियोगिता के गैर ओलम्पिक प्रतियोगिता में मानल जाला.
राष्ट्रमंडल खेल का तइयारी में अबले २८,०५४ करोड़ रुपिया खर्च कइल जा चुकल बा जवना में से १६,५६० करोड़ रुपिया आधारभूत संरचना खड़ा कइला पर खर्च भइल बा.
काल्हु से श्रीलंका में तीन देशन के बीच क्रिकेट शृंखला शरु हो रहल बा जवना में भारत, श्रीलंका, आ न्यूजीलैण्ड के टीम शामिल रही पहिला मैच भारत आ न्यूजीलैण्ड का बीच होखे वाला बा.
मुस्लिम वोट बैंक में अपनो हिस्सा खोजत बिया भाजपा
जमीनी हकीकत के जानत मानत भाजपा नइखे चाहत कि मुस्लिम समुदाय ओकरा से दूर रहे. एह वोट बैंक में अपना हिस्सा का तलाश में ऊ परसो पटना में एगो बड़हन सभा कइलसि जवना में ओकरा खातिर मोर्चा सम्हरलन शाहनवाज खान. शाहनवाज अपना समुदाय के चेतवलन कि ओह लोग से सावधान रहला के जरुरत बा जे कबाब चहुँपावे भा पीकदान उठावे वालन के आगा करेला. शाहनवाज याद दिअवलन कि राजग का शासन काल में जतना काम मुस्लिम समुदाय खातिर भइल ओतना ना त राजद कबो कइलस ना कांग्रेस.
बनल रही पुरनका समझौता, कहलन शरद यादव
जदयू के राष्ट्रीय अध्यक्ष शरद यादव काल्हु साफ कह दिहलन कि भाजपा का साथे पुरनका समझौता बनल रही, चाहे ऊ सीट के हिस्सेदारी के होखो भा चुनाव प्रचार से वरुण आ नरेन्द्र के अलगा राखे के. उनका एह बयान से भाजपा राहत के साँस लिहले होखी जेकरा डर रहुवे कि अबकी सीट बँटवारा में झंझट हो सकेला.
रामजन्म भूमि के बँटवारा मजूर ना हो सके
विश्व हिन्दू परिषद के संयुक्त महामंत्री चम्पत राय का मुताबिक रामजन्म भूमि समस्या के हल में केहू ई सोचत होखे कि ओकरा के दुनु समुदायन का बीच में बाँट के समाधान निकाल लिहल जाव त ऊ सम्भव नइखे. ई जगहा सिर्फ हिन्दूवन के ह आ ओहिजा राममन्दिर बन के रही. कहलन कि बहुत दुर्भाग्य के बाति बा कि हिन्दूवन के आस्था के सवाल पर मुकदमेबाजी हो रहल बा. दुनिया में अइसनका दोसर कवनो उदाहरण ना मिली.
विधानसभा चुनाव के तइयारियन के समीक्षा कइलन कुरैशी
बिहार विधानसभा के चुनाव के तइयारियन के समीक्षा करे अतवार का दिने मुख्य चुनाव आयुक्त बिहार का जिलाधिकारियन का साथे बइठका में एह बाति पर जोर दिहले कि हर हालत में निष्पक्ष आ स्वतंत्र चुनाव करवावल जाई. पिछला दुगो चुनाव में बिहार में शान्तिपूर्ण मतदान एहू बेर होखे के उमेद कइल जा रहल बा. भाजपा के एगो शिष्टमंडल चुनाव आयुक्त से मिल के एके चरण में मतदान करवावे के सिफारिश कइलसि. काहे कि ५ अक्टूबर से त्योहारन के सिलसिला शुरु होखे जा रहल बा.
ममता के रैली पर संसद में हंगामा
नक्सली आ दोसरो उत्पाती तत्वन का साथे मिल के निकलल लालगढ़ रैली के लेके संसद में ह्गामा होखे के नौबत आ गइल जवना पर स्पीकर दुनु पक्ष के समुझा बुझा के मनवली. कहली कि ई राज्य के विषय बा. ओने रैली में ममता बनर्जी माओवादियन से अपील कइली कि हिंसा के रास्ता छोड़ि के सरकार का साथे बातचीत के रास्ता अपनावे लोग. कांग्रेस अपना के एह रैली से अलगा रखले रहुवे काहे कि एहमें नक्सली जमात शामिल होखे वाला रहुवे.
तेलंगाना मुद्दा पर कांग्रेस में आपसी विवाद
तेलंगाना इलाका के कांग्रेसी गैर तेलंगाना इलाका के मंत्रियन से बिना शर्त माफी माँगे के कहले बाड़न काहे कि ऊ लोग तेलंगाना के मांग का खिलाफ टिप्पणी कइले बा. हाल के उपचुनावन में कांग्रेस के सूपड़ा साफ हो गइल रहे आ ओकरा एकहू सीट ना मिल पावल रहुवे. ओकरा बाद से तेलंगाना राज्य के माँग के एगो नया जीवन मिल गइल बा आ इलाका के कांग्रेसी अपना के तेलंगाना विरोधी नइखन कहलवावल चाहत.
यूपी के अंसारी भाई आपन अलगा पार्टी बनवले
मुख्तार अंसारी, अफजाल अंसारी, आ शिबगतुल्ला अंसारी काल्हु आपन नया पार्टी के एलान कर दिहले. सभा में बोलत शिबगतुल्ला अंसारी कहले कि मायावती प्रधानमंत्री बने के सपना देखल बन्द कर देस. अब उनकर अगिला बेर फेर से मुख्योमंत्री बनल मुश्किल होखी. नया पार्टी के मुद्दा का बारे में बतावल कहल गइल बा कि पार्टी कौमी एकता आ पूर्वांचल राज्य बनवाबे खातिर काम करी.
भीतर के भेद खोले वालन के सुरक्षा खातिर कानून बनी
सरकारी संस्था आ पब्लिक सेक्टर के कंपनियन के भीतर के भेद आ गड़बड़ी उजागर करे वालन के पूरा सुरक्षा देबे वाला कानून के कैबिनेट से स्वीकृति मिल गइल बा. अब संस्थागत भ्रष्टाचार के उजागर करे वालन का खिलाफ कवनो कार्रवाई ना चलावल जा सकी आ ओह लोग के प्रताड़ित ना कइल जा सकी.
बारह से रमजान शुरु हो जाई
शिया समुदाय के प्रतिष्ठित धार्मिक नेता कल्वे सादिक के कहना बा कि दुनिया भर के विश्वसनीय सूत्रन से मिलत जानकारी का आधार पर कहल जा सकेला कि रमजाने मुबारक के चांद ११ अगस्त के देखल जाई आ बारह अगस्त से रमजान के महीना शुरु हो जाई. ईद उल फितर ११ सितम्बर के पड़ी.


text:
माँ केला देवी फिल्म्स के बैनर तर बनत भोजपुरी फिलिम ‘छोरा गंगा किनारे वाला’ के शूटिंग हरिद्वार में शुरू हो गइल बा. मुख्य भूमिका में प्रदीप पाण्डेय चिंटू बाड़न आ निर्देशन राजकुमार आर.पाण्डेय करत बाड़न. निर्माता हउवन धीरेन्द्र चौबे.
एह फिलिम में बतौर खलनायक संजय पाण्डेय, रवि पाण्डेय, अउर बृजेश त्रिपाठी बाड़े. साथही सोनाली जोशी, के॰के॰ गोस्वामी, सीमा सिंह, प्रिया पाण्डेय वगैरह महत्वपूर्ण कलाकार बाड़ें. एगो खास आयटम सांग में विनय आनंद आ रिंकू घोष फिलिम के रौनक बढ़इहें. सुने में आवत बा कि एगो अउर आइटम सांग संभावना सेठ करीहें.
‘छोरा गंगा किनारे वाला’ के आधा शूटिंग मुंबई में भइल बा आ बाकी के शूटिंग हरिद्वार में होखत बा.
(संजय भूषण पटियाला)


text:
– जयशंकर प्रसाद द्विवेदी
आजु हमरा के नियरा बईठा के
बाबूजी बहुते कुछ समुझवनी ह ।
दुनियाँ – समाज के रहन सभ
हमरा के विस्तार मे बतवनी ह ॥ बाबूजी बहुते कुछ….
राजनीति के रहतब-करतब
एने-ओने के ताक-झाँक
बोली-ठिठोली के मतलबो आ
नीक-निहोरा क आईना देखवनी ह ॥ बाबूजी बहुते कुछ….
लोक-परब के मर्यादा भी
बेमतलब के अक-बक मे
साँच-झूठ आ सुभूमि-कुभूमि
जीयला क मरमो बतवनी ह ॥ बाबूजी बहुते कुछ…
घर दुअरा के सिकुड़न मे
रिस्ता निभवला के बिपत होला
हाड़ी पतरी अउरो गाँव देहात मे
परसिद्ध मनईन के चरित्तर जनवनी ह ॥ बाबूजी बहुते कुछ….
एगो अलगा पहचान के मंतर
समवेत स्वरन के अनंतर से
मिजाज के नेह-छोह क उड़ान
मित्तर-संहतिया के माने गुनवनी ह ॥
बाबूजी बहुते कुछ समुझवनी ह ॥
संक्षिप्त परिचय
जयशंकर प्रसाद द्विवेदी
इंजीनियरिंग स्नातक. कम्प्यूटर व्यापार मे सेवा खाति तत्पर रहला का साथही हिन्दी आ भोजपुरी लेखन मे संलग्न. भोजपुरी पंचायत पत्रिका, मैना (भोजपुरी साहित्य की उड़ान), वर्तमान अंकुर हिन्दी दैनिक, दी न्यू एज रिपोर्टर (हिन्दी साप्ताहिक), ड्रीम लाइन एक्सप्रेस (हिन्दी साप्ताहिक) जइसन पत्र पत्रिकन में लगातारे प्रकाशित होखेले. भोजपुरी पंचायत पत्रिका के वेव टीम में ‘मैनेजिग एडिटर’.
संपर्क सूत्र:
सी-39 ,सेक्टर – 3
चिरंजीव विहार , गाजियावाद (उ. प्र.)
फोन : 9999614657


text:
दोहा वेव्स एंड जीविका फिल्म्स द्वारा प्रस्तुत किया गया भोजपुरी-नेपाली मेगा स्टार नाईट का आयोजन २ दिसंबर को क़तर में किया जा रहा है, वर्ल्ड वाइड रिकॉर्ड द्वारा एसोसिएट भोजपुरी-नेपाली मेगा स्टार नाईट शो एसियन टाउन सनाया दोहा में आयोजित किया गया है। इस समारोह में भोजपुरी फिल्म फिल्म इंडस्ट्री से जुड़े कई फ़िल्मी कलाकार दर्शको का मनोरंजन करने के लिए भारत से दोहा जा रही है। इस कार्यक्रम के आयोजक एम. थॉयइब और मधुवेंद्र राय है जो भोजपुरी और नेपाल फिल्म इंडस्ट्री के कलाकारों को एक साथ एक मंच पर लेकर आ रहे है। इस कार्यक्रम में रत्नाकर कुमार और अभय सिन्हा मुख्य अतिथि के रूप में शामिल होंगे।
भोजपुरी-नेपाली मेगा स्टार नाईट में भोजपुरी फिल्म जगत के सुपरस्टार खेसारी लाल यादव, अरविन्द अकेला कल्लू, काजल राघवानी, मधु शर्मा, राजीव मिश्रा, सीमा सिंह, निशा दुबे, पूनम दुबे, रीतू सिंह, प्रियंका महाराज, शिविका दीवान नजर आएँगे वही नेपाली सुपरस्टार राजेश हमाल, आर्यन सहगल और पॉप सिंगर स्मृति पोखरल दोहा के लोगो के बिच अपने परफॉरमेंस से मनोरंजन के लिये भारत से दोहा जा रहे है।


text:
शिव प्रिया फिल्म प्रोडक्शन के बैनर तले बनल भोजपुरी फिलिम ‘कंचन मन गंगा तन तुलसी’ बहुते जल्दि सभतर रिलीज होखे जात बा. निर्माता रीता वेद प्रकाश आ निर्देशक पारस एन. सिंह के ई फिलिम पारिवारिक आ मनोरंजन से भरपूर बा. एहमें अंधविश्वास, तंत्र-मंत्र, ईर्ष्या-द्वेष जइसन कुरीतियन से सावधान करावल गइल बा आ पढ़ाई-लिखाई कइल आ प्रेम से मिलजुल के रहल सिखावल गइल बा.
फिलिम के नायिका तुलसी डाक्टरी पढ़ के गाँवे आवत बिया त दूर-दूर ले कवनो डाक्टर नइखे. सबही एगो ओझा घोड़ारी बाबा से इलाज करावेला जेकरा चक्कर मे पता ना कतना लोग आपन जानो गँवा चुकल बा. तुलसी के शादी ला जब उनकर पिता ओकरा बचपन के दोस्त रतन के पिता बिन्देश्वरी सिंह से बतियावत बा त ऊ इंकार कर देत बाड़ें. बाकि बाद में अपना बेटा के ज़िद माने पड़त बा उनका आ तुलसी आ रतन के बिआह हो जात बा.
कुछ समय बाद पता चलत बा कि तुलसी महतारी ना बन सके त रतन के माई रतन के दोसर शादी करे के बात करत बाड़ी. बिन्देश्वरीओ सिंह सोच में पड़ जात बाड़ें. रतनो दोसर शादी नइखे करे चाहत बाकिर तुलसी के दबाव में घर के चिराग खातिर चंदा से शादी कर ले ता. ओने रतन के बहिन तारा घोड़ारी बाबा के बेटा काली प्रसाद से प्रेम करत बिया जवन तुलसी के इचिको पसंद नइखे. चंदा के गर्भ रह जात बा त तारा, घोड़ारी बाबा आ कालीचरण से मिलके एगो षड्यंत्र करके तुलसी के हमेशा-हमेशा ला ओकरा नइहर भेजवा देत बिया. तारा के एह षड्यंत्र में चंदो शामिल बाड़ी.
बहरहाल आगे के कहानी बहुते खूबसूरती से निर्देशक पारस एन. सिंह परदा पर परोसले बाड़ें. एह फिलिम में दीपक दुबे, तनुश्री चटर्जी, सुदेश बेरी, सिमरन, गिरीश शर्मा, समर्थ चतुर्वेदी, वीरेन्द्र मिश्र, मेहनाज, कंचन अवस्थी, विजय बहल, उमाकांत, गोपाल पाण्डे, जुबेदा, शशि सिंह, रामकृष्ण पटेल अउर अतिथि भूमिका में किरन कुमार खास बाड़ें. आइटम डांस सीमा सिंह कइले बाड़ी.
संगीतकार बाबा जागीरदार, गीत रीता प्रकाश (ऋचा) आ जलास अकबर, पटकथा-संवाद बी.बी. मौजी, नृत्य शैलेश कोली आ प्रवीन, एक्शन हरीश शेट्टी, संकलन चैतन्य वी. तन्ना अउर कैमरामैन जे.डी. शर्मा आ गोपाल डे हउवें.
(समरजीत)


text:
बात धरमपत्नी से बढ़ के गोत्र आ कुल खानदान पर आ गइल बा. एगो गोत के लोग दोसरा गोत के उपद्रवियन के गोतिया का बता दिहल कि सामने वाला बात के ले उड़ल आ ओकरा के अपना जाति के अपमान बतावे लागल. थोड़ देर ला हमहू चकरा गइनी कि गोत्र भा गोत जाति कइसे हो गइल. जाति आ गोत में एगो बहुते बड़ फरक होला आ ओकरा के जानल-बूझल जरूरी बा.
हमनी का समाज में शादी-बियाह जाति का भीतर होला बाकिर गोत में शादी-बियाह वर्जित होला. एक गोत में शादी सामाजिके रूप से गलत ना होखे वैज्ञानिक आ चिकित्सकीय कारणो से एकरा के वर्जित मानल जाला. हालांकि दुनिया में बहुते अइसनो समाज बाड़ी सँ जहाँ एके गोत में शादी गलत ना मानल जाव. बाकिर ओकर परिणाम अनेके तरह के बेमारियन का रूप में सामने आवेला आ अब ओहू समाजन में एकरा से बचे के राय दिहल जाए लागल बा. त गोत आ जाति में सबले बड़का अन्तर त इहे सामने आ गइल आ ई कवनो छोड मोट अन्तर नइखे.
बाकिर अतने पर बात खतम नइखे होखे वाला. हमनी का भोजपुरिया समाज में एक गोत्र वाला लोग अपना के गोतिया मानेला आ एके परिवार के भाईयन के मेहरारू एक दोसरा के गोतिनी कहेली. यह इश्क नहीं आसां बस इतना समझ लीजे कि एक आग का दरिया है ओर डूब के जाना है. गोत आ गोतिया में गोता लगाएब त तय मानी कि गोता जाएब. अब एह गोतइला के चलते लोग रउरा के गोताइल- बोथाइल बता देव त कवनो अचरज ना. सीजन फगुआ के आइए गइल बा आ एह मौका पर लोग एक दोसरा के गोते में तनिको गुरेज ना करसु. बाद मे भले सामने वाला गोत्रोचार करे लागे. आ कुछ अइसनो लोग होला जे गोता लगावे में माहिर होला आ ओह लोग के पानी के भीतर डूबल चीज के खोज निकाले खातिर बोलावल जाला. एह लोग के गोताखोर कहल जाला. गोता लगा के आपन जीवनयापन करे वाला, खर-खोराकी चलावे वाला आदमी गोताखोर हो जाला, जइसे हराम के कमाई खाए वाला के हरामखोर कहल जाला. अब बतकुच्चन करे खातिर कह सकीलें कि हरामखोरी त होला बाकिर ईमानखोरी ना होखे. काहें कि शायद ईमान से खोराकी ना चल पावे आजु का जमाना में. भा इमान से खोराकी चलावल सामान्य होला आ एकरा ला कवनो विशेषण बनावल जरूरी ना लागल हमनी के पुरनियन के.
बाकिर गोत भा गोत्र आखिर बनल कइसे ? बात एह बतकुच्चन खातिर मिलल जगहा में एक बेर में ना कहल-बतावल जा सके. एह बात के पुरावे में अनेको कड़ी लाग सकेला. बाकिर ओतना गहिरा में गोता लगावे के जरूरत ना पड़े के चाहींं हमनी के. गोत भा गोत्र से वंश भले बनल होखो बाकिर हर गोत्र वंश ना होखे. हिन्दू जाति व्यवस्था में ब्राह्मण, क्षत्रिय, वैश्य आ शुद्र चार गो वर्ण मानल गइल बा. एहमें से ब्राह्मण लोग के वंश त सही में गोत्र होला बाकिर बाकी वर्णन के गोत्र वंश ना हो के विश्वविद्यालय माने के चाहीं. गोत्र हर वर्ण में होखेला. सभकर गोत होला, सभकर गोतिया भा गोतिनी होले. ऱउरा सभे एक हफ्ता एह गोत में गोता लगावत रहीं, हम त अगिला बेर गोता लगावे आएब. तबले गोता मार जात बानी!


text:
मातृभाषाई अस्मिता बोध
“मातृभाषाई अस्मिता बोध” डॉ. जयकांत सिंह के भोजपुरी मातृभाषा चिंतन पर एगो प्रबंधात्मक पुस्तक बिया, जवना के प्रकाशन सन् 2016 में राजर्षि प्रकाशन, मुजफ्फरपुर – 842001 (बिहार) से भइल बा. एकर कीमत 51 रुपया बाटे.
ई किताब तीन भाग में बिया।
1.भूमिका
2.मातृभाषा शिक्षा के औचित्य
3.मातृभाषाई अस्मिता बोध
लेखक मानऽता कि “हमरो मातृभाषा भोजपुरी महान भारतवर्ष का तद्भव संस्कृति के परिचायक अति प्राचीन लोक बेवहार के भाषा ह, जेकरा पाले लोक-शिष्ट साहित्य के अकूत भंडार बा. हमहूँ अपना मातृभाषा के उत्थान-पहचान खातिर संघर्ष करत रहींले आ हर भोजपुरीभाषी अथवा प्रेमी जन के भीतर उहे भाव-लगाव पैदा करे के उतजोग में लागल रहींले. ओही भाव-मनोभाव के शब्दाभिव्यक्ति बिया ई पुस्तक मातृभाषाई अस्मिताबोध.”
(“मातृभाषाई अस्मिता बोध” से)
आशा ना बिश्वास कइल जा सकऽता कि एकराके पाठक वर्ग आ खास करके शोधार्थी समुदाय जरूर पसन्न करी.
– डॉ. रामरक्षा मिश्र विमल


text:
बिहार के मशहूर फिलिम वितरक आ निर्माता विधायक डाक्टर सुनील के नइकी फिलिम ‘विलेन’ उनका पिछला फिलिमन का तरहे बिहार में कामयाबी के झंडा गड़ले बिया. पचास सिनेमाघरन में रिलीज भइल एह फिलिम के हर जगहा शानदार कामयाबी मिलल बा.
‘चाचा भतीजा’ आ ‘दामिनी’ समेत अनेके कामयाब फिलिमन के निर्माता डाक्टर सुनीक के फिलिम ‘प्रेम दिवानी’ पिछला साल के सबले कामयाब फिलिम रहे.
‘विलेन’ फिलिम के टायटल रोल मे अवधेश मिश्रा का साथे एह फिलिम में प्रियंका पंडित, के.के. गोस्वामी, आनंद मोहन, अनामिका, दीपक सिन्हा, सीमा सिंह, अरुशी खान आ रिंकू घोषो बाड़ी.
(शशिकांत सिंह, रंजन सिन्हा)


text:
शनिचर 14 फरवरी का दिने बलिया का यारपुर बेदुआ मुहल्ला में शशि प्रेमदेव जी का घर पर विश्व भोजपुरी सम्मेलन के बलिया ईकाई का तरफ से एगो वासन्ती काव्य गोष्ठी के आयोजन कइल गइल.
गोष्ठी के शुरुआत शिवजी पाण्डेय ‘रसराज’ के वाणी वन्दना से भइल. एह आयोजन में भोजपुरी पत्रिका ‘पाती’ के यशस्वी संपादक डा॰ अशोक द्विवेदी के हालही में ‘विद्याश्री न्यास’ का तरफ से मिलल ‘लोककवि’ सम्मान खातिर अभिनन्दन कइल गइल.
जीवन-रस आ संवेदन से भींजल, कविता-पाठ में नवचन्द्र तिवारी, शशि प्रेमदेव, हीरालाल ‘हीरा’, पीएन शर्मा ‘मृदुल’, डा॰ शत्रुघ्न पाण्डेय, त्रिभुवन सिंह ‘प्रीतम’, डा॰ अशोक द्विवेदी, विजयंत ठाकुर, फतेहचंद्र ‘बेचैन’ वगैरह के मरमछूवत गीत-गजल से भरल ई कविता-साँझ सुनवइयन के भाव विभोर क दिहलसि.


text:
केतना बेर के लेखक की ओर से
ई पैसठ गो गीत परोसत हम एक बेर फेरु सुधियन का भँवरजाल में अझुरा के रह गइल बानी। सुख आ दुख के मीठ-तीत छुअन, हरिअरा गइल बा आ केतना बेर लेखा फेरु ओह सबका भीतर से गुजर जाए के मन खुदबुदाये लागल बा; जवना में अनसोहातो कबो काट गड गइल रहे, कबो ठोकर लागल रहे, कबो गुदगुदी बुझाइल रहे भा कवनो गंद बेसुध कर दिहले रहे।
गीत के रचना आ ओकरा संकलन खातिर जेकर – जेकर हमरा टोकरी मिलल, प्यार दुलार मिलल, सलाह -इसलाह मिलल ओह सब के ईहाँ नावँ गिनवा के हम अपना के भारमुक्त करे के नइखी चाहत। प्रभु से प्रार्थना बा कि ऊ सभे हमरा आँतर में ओइसही रसल बसल रहे।
लेखक: पी. चंद्रविनोद
केतना बेर : भोजपुरी गीत संग्रह
“केतना बेर:भोजपुरी गीत संग्रह” डाउनलोड करे के खातिर क्लिक करी


text:
– जयशंकर प्रसाद द्विवेदी
माटी के थाती छोड़ी जब से पराइल बा,
नीमन बबुआ तभिए से भकुआइल बा ॥
जिनगी के अहार न विचार परसार
टुटल घर आ दुआर बहत दुखे के बेयार ।
सोगहग नहीं कुछो कुल्हिए पिसाइल बा ॥ नीमन बबुआ…..
हसी ठठा गइल भूल, शूल हियरा मझार
मिटल जाता समूल नाही लउकत उजियार
तन मन धन तीनों कब से छितिराइल बा ॥ नीमन बबुआ….
गाल बस बजावत एनी ओनी समुझावत
थपरी के साथ मे डफलियों न पावत
गीत आ संगीत बिनु गवइयो खिसियाइल बा ॥ नीमन बबुआ……
लिखी बोली आपन भाषा इहे सबही के आशा
मिली जुली सगरी जाने आवा एकरो के तराशा
रउवा नेह बिनु भोजपुरी पिछुआइल बा ॥ नीमन बबुआ….
संक्षिप्त परिचय :
जयशंकर प्रसाद द्विवेदी
इंजीनियरिंग स्नातक. कम्प्यूटर व्यापार मे सेवा खाति तत्पर रहला का साथही हिन्दी आ भोजपुरी लेखन मे संलग्न. भोजपुरी पंचायत पत्रिका, मैना (भोजपुरी साहित्य की उड़ान), वर्तमान अंकुर हिन्दी दैनिक, दी न्यू एज रिपोर्टर (हिन्दी साप्ताहिक), ड्रीम लाइन एक्सप्रेस (हिन्दी साप्ताहिक) जइसन पत्र पत्रिकन में लगातारे प्रकाशित होखेले. भोजपुरी पंचायत पत्रिका के वेव टीम में ‘मैनेजिग एडिटर’.
संपर्क सूत्र:
सी-39 ,सेक्टर – 3
चिरंजीव विहार , गाजियावाद (उ. प्र.)
फोन : 9999614657


text:
– जयंती पांडेय
अबहीं हाले में जवन चुनाव खतम भइल ओकरा खातिर नेताजी गांवे आइल रहले. गांव में लस्टमानंद समझवले – ‘नेता जी, हालत के चूल्हा पर राजनीति के रोटी मत सेंकऽ’. ऊ जिद करे लगले, ना हो हम त रोटी सेंकबे करब. उनका समझावल गइल कि भले समय के तावा पर रोटी सेंकत होखब लेकिन सांच के रोटी सेंकल आ तावा पर से फुला के उतारल बड़ा कठिन काम बा. तहरा बस के रोग नइखे. मानऽ कि गैस महंग हो गइल बा पर अतनो ना कि तू लकड़ी गोइठा पर रोटी सेंके लागऽ.
नेता जी के मन ई आइडिया जम गइल. सोचे लगले कि जे ऊ चूल्हा पर से रोटी जनता के सामने उतार दिहले त कहीं अइसन ना होखो कि सरकारी पर्टियो जनता के नजर से उतर जाउ. पारंपरिक उर्जा स्रोत जइसे लकड़ी-गोइठा के चूल्हा से रोटी उतारे खातिर जमीन से जुड़े के होई. उनका लस्टमानंद इयाद परवले कि तीस बरिस पहिले जब चुनाव जीत के गइले तबसे जमीन पर नइखन बइठल. अब अइसन डील डौल हो गइल बा कि जमीन पर बइठल मुश्किल हो गइल बा.
रामचेला कहले, अरे नेता जी रोटी सेंके के काम भौजी क देस आ ऊ ओहिजा खड़ा खड़ा रोटी खा के देखा देस कि ई असली बा त ओहु से काम चल जाई. लेकिन भौजाई कवन ठीक बाड़ी. तीस बरिस पहिले रोटी सेंकले रहली तब से अब ले ना क पवली. अब जे मेहरारू विधान सभा के चुनाव लड़े के जोगाड़ में होई ऊ रोटी सेंके जाई!
अब कहीं मोका हाथ से ना निकल जाउ इहे सोच के ऊ हरान रहले आ चक्कर में रहले कि रोटी सेंक लियाउ. ई विचार मन में आवते उनकर गाल फूल के तावा पर फूलल रोटी अस हो गइल.
अतने में केहु बतावल कि ऊ जे लकड़ी गोइठा पर रोटी सेंकि लिहले त जनता के सामने एगो सस्ता विकल्प आ जाई आ महंगाई के आग के धाह कम लागी. सरकार चैन से बइठ जाई.
अब नेता जी लवटि गइले. लस्टमानंद के गांव में चाहियो के रोटी ना सेंक पवले. अइसन पहिलका बेर भइल. आ नेता जी के अफसोस रहे कि ना बेसी त गांव से कवनो मेहरारू के पोल्हा भरमा के ले अइतीं त रोटी सेंके के काम त आइत.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
सिनेमा भोजपुरी के सुपरस्टॉर रवि किशन के पांच गो फिलिम बन के तइयार हो गइल बाड़ी सँ जवना के जल्दिए रिलीज कइल जाई. रवि किशन आजुकाल्ह अपना हिंदी फिल्म “बुलट राजा” के शूटिंग में लागल बाड़ें.
रविकिशन के आवे वाली भोजपुरी फिलिमन के नाम बा “प्रतिबंध”, “छपरा की प्रेम कहानी”, “प्रेम विद्रोही”, “धुरंधर”, आ “साली बड़ी सतावेली” समृद्धि फिल्मस के “प्रतिबंध” के डबिंग हो गइल बा. एकर निर्देशक हवें सुनिल सिन्हा आ रोमांस एक्शन से मनोरंजन से भरपूर एह फिलिम में नायिका बाड़ी बंगाली बाला मोनालिसा. फिलिम के कहानी बिहार नेपाल बोर्डर पर होखे वाला तस्करी पर बा.
प्रतिबंध के निर्माता राघवेंद्र सिंह, संजय सिंह, निर्देशक सुनिल सिंन्हा, लेखक ज्ञानेश श्रीवास्तव, गीतकार आर आर पंकज, पप्पू ओझा, विरेन्द्र पाण्डेय, संगीतकार मधुकर आनंद, छायाकंन करेवाला आर आर प्रींस, नृत्यगुरू कानू मुखर्जी आ संजय कोरबे, फाइटमास्टर आर पी यादव, अउर एडीटर गुरजंत सिह हउवें. परोसले बाड़न एस.ए.आर. फिल्मस के शमीम अहमद शेख.
मूख्य कलाकारन में रवि किशन, कुणाल सिंह, मोनालिसा, अवधेश मिश्रा, श्री कंकाणी, साहिबा, सीमा सिंह, अउर हितेन्द्र पंडित शामिल बाड़ें.
(संजय भूषण पटियाला)


text:
Wednesday, September 3, 2014
किसानके हाल बेहाल
रौतहट, भादो । नेपाली किसानसव भारत पर आश्रीत भेल हए । रौतहटके किसानसव खेती करेला भारतीय रसायनिक खाद, विच्छन पर निभर हए । वरसाके शूरु भेल समयमे धान खेती करेला किसानसव भारतिय सिमा नजदिक रहल बैरगनिया, घोडासाह, चैनपुर, ढाका भारतिय बजारसे विच्छन लियाके खेती करेके बाध्य भेल हए । नेपालमे सहुलियत दरमे खेतीके लेल सरकार गुणस्तरीय विच्छन उपलव्ध करावे नसकलाके कारण स्थानिय बजारमे व्यापारीसव गुणस्तरहिन खाद लियाके महंगा भाओमे विक्री वितरण कररहल किसानसवके कहनाम रहल हए । समयमे खेती करेला नेपाली बजारमे अच्छा विच्छननेपाल एगो कृषी प्रधान भेलाके बाद भी इहा के किसान हरेके चिज से तवाह हे देखल जार रहल हए । देशके राजनितिक उथल पुथल से होए या देश के अस्थिरताके कारण होए, हर समय किसान ही मार मे रहल हए । पहिले के इतिहास से लेके अभि तक नेपाल सरकार कृषी प्रति कओनो ठोस निति नियम अपनावे न सकल हए । जव कि सारा नौटंकी कृषी पर हि चल रहल हए । हरेक मैसममे किसान तवाही रहल देखल गेल हए । धान मे महिना से लेके गहुके महिना तक किसान से पानी, कामदार आ मलखाद के कारण विशेष तवाहिमे खेल गेल हए । नेपाल देश भर के अपक्षे मधेश मे अधिक लोग कृषी पर हि अधारीत भेलासे इहा के किसानसव कुछजादा हि परेसान भोगेके ले बाध्य हए । एगो किसान कहन कि, देखु हमनी मधेशी भेला से ई राज्य से विभिन्न तरहसे समस्या उवजाके हमनी के पछाडी करेके कोशीस मे रहले । धान के महिन हमनीके धान रोपेके समय आवले त आकासे पानी के भर परेको परले । काहेकी नेपाल सरकार ओकरा अलावा कोइभि सिचाई व्यवस्था नमिल्लएले हए । जाव आकाशे पानी परित रोपाई सुरु होइ त कामदारके अभाव होजाले, जेकर सवसे प्रमुख ककारण रहल हए, धानके उचित मूल्य निर्धाण, हमनी किसान जथाभावी बजारु मोलमे आपन धान विक्री कएला पर कभि समयसे पैसा नमिलले, और मधेश के सव कामदार सव भारत के पंजाव हरियारन लगायत के जगहपर जाके पैसा कमाए चल जाले काहेकी उहाँके सरकार धान लगायत सव अनाज के उचित मोल समयमे तोक के साथ साथ पानी ,विउविजन, मालखाद लगायत हरे सिचाईके अच्छा व्यवस्था मिला देले हए जेकरा चल्ते उहाँ समय मे विक्री होगले आ समय मे सव काम सम्पन्न होएला से पंजाव हरियारन के साथे पुरा भारत आगे देल जाइत हए । हमनी के जेनातेना रोपाई कलेला परभी जव मलखाद देवेके समय आवले त नेपाल सरकार के ओर से खालि हाथ देखावेके सिवा कुच्छो न देखल जाले । अगर हमिनी साइकल से परोसि भारत के विहारके विभिन्न सहरसे २ (४ बोरा लियइलित सिमामे रहल भारती एस एसवी त छीनछोर मारपिट त करवे करले जेना तेला उँहासे नेपाल टपावल जाले ले फिर भी इहाँ नलाएक सरकारके पुलिस सव कभि छिन्न के भन्सार बुझावले त कभि पैसा मागँ के छोर देवले । देखल जाएत इहाँके किसान सव साप छुछुनर के जिवन जिरहल हए । नकिभी पुरती करी अपना से पुरती करेके कोशीस करम त विभिन्न बहानमे इहाँ प्रशासन दुख देवेके शूरुआत करले लगाी । इहाँ किसनके खुन से सरकार चल रहल हए । जे खुन कव खतम होइ जे ई प्राकृती के सुन्दर समाप्त होई । इ प्रकृया हमनी बहुत सोलो से भोगइत आरहल छी । ई काम हमनी से हरेक मैसममे भागे के मिल्ले । एक दम जाइजत बात हए कि कभि भि नेपाल सरकार मधेश के किसान सव के अपना देश के देश के नागरीक हि नसमझले हए । अगर समझले रहइत त आज २१ औ सताव्दीमे भि इहाँ के किसान सव मालखाल लगायत सिचाई केले दरदर न भटके के अवस्था रहइत ।
Subscribe to: Post Comments (Atom)


text:
– देवेन्द्र आर्य
दलित विचार का बारे में राजनीतिक सोच जतने व्यावहारिक, साफ आ मकसद वाला लउकेला, साहित्यिक सोच ओतने अझुराह, भकुआइल, ठहरल आ भेड़चाल वाला बा. अम्बेडकर से लगवले कांसीराम-मायावती तक के राजनीतिक नजरिया साफ बा कि सत्ता में दलितन के हिस्सेदारी तय करवले बिना सदियन से चलल आवत ओह लोग के सामाजिक-आर्थिक पिछड़ापन खतम ना हो सके. कुछ हद तक एह सचाई से इंकारो ना कइल जा सके बशर्ते सत्ता में दलित भागीदारी के मतलब महज कवनो जगजीवन राम भा कवनो मायावती एण्ड कं. के भागीदारी मतस समुझल जाव.
सत्ता पर काबिज होखे ला अब कवनो राजनीतिक गोल आ कवनो जाति के आदमी अम्बेडकरवादियन खातिर अछूत नइखे रहल अब. सैकड़न साल से अछूत के दंश झेले वाला दलित, मनुवादियनो के अछूत नइखन मानत बशर्ते एहसे गद्दी मिल जाव. ओह लोग ला दलित-राखी आ सवर्ण-बैसाखी में कवनो भेदभाव नइखे. एह सैद्धान्तिक रणनीति से ऊ लोग संसदीय प्रणाली में खूब फायदे उठवले बा. उत्तर प्रदेश में माया-मिश्रा के नयका राजनैतिक केमिस्ट्री से बसपा के गजबे के सफलता मिलल बा. मस्तराम कपूर भलही एह सोशल इंजीनियरिंग के ‘लासेबाजी की राजनीति’ कहत होखसु, हकीकत इहे बा कि एह नयका सोशल इंजीनियरिंग से दलित राजनीति के एगो नया दिशा मिलल बा जवना के आपन माॅडल बनावे से कमोबेस सगरी चुनावबाज पार्टियन में भितरे-भीतर सहमति लउकत बा. एकरा उलट दलितन के साहित्यिक सिद्धान्तकारन के दलित विचार कबो अधिका नैतिक आ तार्किक लउके का फेर में त कबो अधिका रेशनल लउके का लालच में, सवर्ण अछूतई के बढ़ावा देबे वाला आ बदला लेबे के भाव से लबरेज़ लउकऽता.
राजनीति के खुला चुनाव प्रक्रिया में शामिल होखे वाला दलित मेधा, साहित्य का मंच पर सवर्णन संगे मेल-जोल, आवाजाही आ साहित्यिक प्रतिमान बनावे के नाजायज मानऽता आ साहित्य में श्रेष्ठता चुने के बन्द तरीका अपनावल चाहत बा. एह अछूतई के सबले नयका रूप ई बा कि खुद दलिते अब सवर्णन के अछूत मान के आपना साहित्यिक खिचड़ी अलगा पकावल चाहत बाड़ें आ दलित-साहित्यिक-सांस्कृतिक मोर्चा फतह क लीहल चाहत बाड़ें.
साहित्य में विषय, भाषा, शिल्प, दृष्टि, ट्रीटमेंट, आशय, उद्देश्य, प्रभाव, मूल्य, ई सब कुछ दलित साहित्य ला बेमतलब माने जाए लागल बा. अब सोझेसोझी ई होखत बा कि पहिले जाति देखऽ, तब लिखलका देखऽ आ तब ओकर मतलब निकाल के फैसला करऽ. जाति-बाधा के साहित्य में जाति के प्रेत-बाधा बना देबे के एह विसंगति के थामे आ सझुरावे का मकसदे से डॉ. तेज सिंह दलितन खातिर उपजल संवेदना के दू हिस्सा में बाँट देत बाड़े. उनकर सोच बा कि सवर्णन के रचल दलित साहित्य, दलित सहानुभूति के साहित्य त हो सकेला बाकिर दलित चेतना के ना. सवर्ण रचित दलित साहित्य में झलकत दलित सहानुभूति घुमाफिरा के अपना के मानवतावादी आ महान चिह्नावे के स्वारथ से अलगा नइखे आ दलित विचारक एकरा के घालमेल करे के कोशिशे मानत बाड़े.
दलित विचार में जाति के मसला कतनो अहम काहे ना होखो अचरज वाला सचाई ई बा कि जातिगत पहचान के सवाल अबहियों दलित का बीच बहुत सोचल नइखे. डॉ. धर्मवीर जइसन सिद्धान्तकार चाहत बाड़े कि जातियन के अस्तित्व सामुदायिक पहचान बनल रहो बस ओकरा में एक दोसरा से जातिगत दुश्मनी मत होखे. अब जातियन के सामुदायिक पहचानो बनल रहे आ एह संख्यावादी लोकतंत्र में ओहनी का बीच जातिगत दुश्मनियो मत होखे एह सद्इच्छा के ऐतिहासिक आधार का बा, ई त डा. धर्मवीरे बता सकेले. दलित विचारकन के दलित गोलबन्दी एगो राजनैतिक पैंतरेबाजी हवे. आ राजनैतिक पैंतरा ना ह त काहे डॉ. श्यौराज सिंह ‘बेचैन’ के लागऽता कि ‘जो दलित साहित्य गैर दलितन के सवदगर लागत बा ऊ निमनो होईयो के संदेह का घेरा में आ जात बा.’ साफ बा कि दलित साहित्य ना सिरिफ दलिते जाति में जनमल लोग लिखिहें, बलुक अगर ओकरा साहित्यिक अवदान आ मानवीय मूल्य का चलते अगर गैर दलित ओकरा के पसंद करे लागत बाड़े त ऊ दलित साहित्य भितरघात के साहित्य मानल जाई. शरण कुमार लिम्बाले अनुभूति के साहित्यिक अनुभूति बने के रासायनिक प्रक्रिया के प्रतिपक्ष गढ़त कहेलें कि दलित साहित्य ला कल्पना आ प्रतिभा खास ना होखे ओकर प्रतिबद्धता खास होले. ई प्रतिबद्धता केशव मेश्राम के दलित प्रतिबद्धता से मेल नइखे खात ‘प्रतिबद्ध लोग के समुझ व्यापक आ लचीला होखे चाहीं. ओह लोग के लेखन, व्यवहार आ अनेके प्रतिक्रियन के एका सकार लेबे के चाहीं.’
लिम्बाले खातिर दलित साहित्य के त्रिभुज के तीन गो भुजा – वेदना, नकार आ विद्रोह के होला. अपना साहित्यो के उ साहित्ये भर कहेलें कवनो नाम ना देसु. अपना रचल के कलाकृति मानलें बाकिर ओकरा के रचे में कवनो कला तत्व के मौजूदगी के बरजलो मानेलें. कहेलें – ‘हमार कलाकृति पढ़ के रउरा आनन्द भइल, रउरा बोले लगनी कि हमार कलाकृति नीमन बा त हमरा दुख होखेला.’ मतलब कि अगर सवर्ण साहित्य कहाए वाला अगर दलित साहित्य के नोटिस लेव तब खराब, आ ना लेव तबो खराब. सवर्ण आलोचना करे तबो खराब आ सराहे त अउरी खराब. उहे दलित साहित्य श्रेष्ठ आ प्रामााणिक मानल जात बा जवन दलिते के रचल होखे, दलिते बुद्धिजीवियन से सराहल जाव आ साहित्यिक कलाकृति के रूप में सवर्ण ओकरा के कायदे के मत मानत होखसु.
जन्मना मेरिट के मनुवादी सिद्धान्त के उलट जन्मना मेरिट के दलितवादी अवधारणा पंजा लड़वला के मकसद ले त ठीक बा बाकिर ओकर असर ई होखत बा कि जनम से दलित ना होखला का चलते बुद्ध के मानवतावाद आ उनकर दलित संवेदनो आज शक सुबहा का घेरा में बा. अइसना में प्रेमचन्द के का बिसात! अच्छा बात ई बा कि पाठ आ कुपाठ फरक समुझे के प्रक्रिया खुद दलितन का बीचे शुरू हो चुकल बा. जइसे कि प्रेमचन्द के कृति जरावे के भर्त्सना करती दलित पीढ़ी आ धर्मवीर के स्त्री विषयक विचारन का खिलाफ उठत आवाजन के ले सकीलें. डॉ. तेजसिंह प्रेमचन्द के तमाम आलोचना का बादो उनका के सवर्ण लेखक भा दलित विरोधी लेखक कह के नकारत नइखन – ‘प्रेमचन्द के साहित्य दलित विचार के साहित्य ह, दलित चेतना के ना.’ एहिजा यहाँ डॉ. तुलसी राम के कहल सुनावल बेजांय ना होखी – ‘प्रेमचन्द के आधुनिक दलित कसौटी पर कसल उनुका के फांसी पर लटकवला जइसन बा.’ जबकि धर्मवीर प्रेमचन्द्र साहित्य के अपना तरीका से पढ़े के आजादी चाहत बाड़न जवन कवनो तरह से गलत नइखे. ‘प्रेमचन्द के पढ़े के आपन आपन तरीका बा. गैर-दलित उनका साहित्य के अपना तरह से पढ़ेलें … निहोरा बा कि प्रेमचन्द के दलित हितैषी साहित्यकार का रूप में मत परोसल जाय. के हमन के हितैसी बा के ना हमन के अपना ला साहित्य के आपन विष्लेषण करे दीं. हमन केहु के नुकसान करे नइखीं जात.’ (जनसत्ता, 3 अप्रैल 2011)
प्रेमसिंह चाहत बाड़न कि दलित विचार के सोझे दलिते परिप्रेक्ष्य में देखल जाव (उत्तर अवसरवादी विमर्श काल; समयांतर सितम्बर ’07) से त ठीक बा. बाकिर विरासत के मनुवादी अवधारणा का खिलाफ आवाज उठावे वाला दलित विचार, विरासत में हिकारत पवले लोगे के ई अधिकार देता कि ऊ लोग हिकारत से पेश आइल लोगन के दर्द समुझस आ दलित चेतना का साथ उकेरस. सवाल उठता कि मइला उठावे, चमड़ा कमाए, बलात्कार के शिकार होखे के दर्द आ हिकारत भरल सम्बोधन/व्यवहार के निजी अनुभव जेकरा नइखे मिलल ओह दलित लेखक के दलित-लेखन करे के हक होखी कि ना ? सीधे तिरस्कार का हालात से उबर चुकल पीढ़ी के बाद के जनमल दलित पीढ़ी के लेखन दलित चेतना के लेखन मानल जाई कि ना ? अपना खुद के अनुभव ना रहला वाला लोग सुनल सुनावल संस्मरण भा दस्तावेजी अध्ययन का बल पर शोषण, दमन, हिकारत आ संधर्ष के बात करे वाला दलित साहित्यो का ओही तरह नकली दलित-साहित्य होखी जइसन कि सवर्ण दलित-लेखन बावे ? आ कि दलित-लेखन-योग्यता आ पात्रता पीढ़ी दर पीढ़ी जारी राखल जाई. दलित विचारकन का बीच के दलितवाद से अगर कवनो नया तरह के रक्तवाद के इशारा मिलत बा त ई बहुते खतरनाक बा काहे कि हर रक्तवाद के आखिरी परिणाम रक्तपाते में होखेला.
हमनी के सकारे चाहीं कि सवर्ण जातिवाले सिरिफ जातिए देख के बिना योग्यता/अयोग्यता चिह्नले सैकड़न बरीसन से अपना सजातियन के फायदा चहुँपावत आइल बाड़े. एह घोर निन्दा करे जोग आ अवैज्ञानिक अउर मानवता विरोधी सच्चाई का साथ ही मामूली हैसियते वाला सही, इहो सच्चाई बा कि सवर्ण बुद्धिजीवी तबका में जाति सूचक शब्दन के मोह कम भइल बा. बेशक एकरा के मामूली आ निजी कोशिश मानल जात होखे बाकिर एकरा के हतोत्साहित ना करे के चाहीं. दुख बा कि दलित जातियन में जाति सूचक शब्द के इस्तेमाल रणनीति बना के बढ़ावल जात बा जवना में हो सकेला कि आगे चल के कहल जाव कि ‘गर्व से कहऽ हम दलित हईं’. निजी स्तर पर आ सामाजिक सरोकारो में जाति के प्रासंगिकता बनवले राखले के ना, बलुक ओकरा के फेरू से जिआवे के कोशिश राष्ट्रवादियन से अधिका दलिते बुद्धिजीवियन का तरफ से बेसी हमलावर तरीका से कइल जा रहल बा. नतीजा ई होखत बा कि जातिवाद, सांस्कृतिक-राष्ट्रवाद के पोसे-बढ़ावे वाला लउके लागल बा. बात प्रेमचन्द के साहित्य पर सवाल उठावे, ओकरा के कमतर बतावे के लीहल जाव भा गुजरात में म्लेच्छन के सबक सिखवला के, हर जगहा दलित सवर्णन से साठ-गांठ करत नजर आवत बाड़े. दक्खिनपंथी सोच आ दलित-सोच के एकसुरिया होखे के एह प्रवृत्ति के दलित-विभ्रम के रूप में ना देख के दलित-चिंतन परम्परा के रूप में चिन्हित कइल जा सकेला.
डॉ0 तुलसीराम बिलकुल ठीक पहचनले बाड़न कि ‘दलित साहित्य साम्प्रदायिकता का मुद्दा से बिलकुल अनछुआइल बा. अइसन महत्व वाला मुद्दा से दलित साहित्य के अलग राखल ओकरा के अधूरा बनावत बा.’ (दलित साहित्य के क्लोनिंग)
सुधीश पचौरी बेशक दलित विचार के उत्तर औपनिवेशिक माहौल में अस्मिता विमर्श का रूप में देखत होखसु बाकिर दलित बुद्धिजीवी उपनिवेशवाद, साम्राज्यवाद, पूंजीवाद,कवनो व्यवस्था में हमेशा से फायदा उठावे के जुगत भिड़ावत रहेलें ना कि ओकरा से टकराए के. व्यवस्था विरोध का जगहा व्यवस्था सहयोगे के भाव दलित विचारन में पसरल मिलेला.
इतिहास के अम्बेडकरी नजरिया का ओर धियान खींचत मराठी लेखक लक्ष्मण माने लिखत बाड़े – ‘अम्बेडकरी नजरिया से सामान बिटोर के आपन पुरान इतिहास लिखे के होखी. शायद इहे बाबा साहब के ‘नवयान’ होखी. एह अम्बेडकरी इतिहास-दृष्टि के एगो अतहत ई ह कि चन्द्रभान प्रसाद 1857 के स्वतंत्रता संग्राम के अंग्रेजन का खिलाफ नस्लवादी दंगा मानेलें. जबकि सूरज बड़जात्या के लागेला कि ‘तीन हजार साल पुरान जाति भेदभाव के बरक्स महज पांच शताब्दी पुरान नस्ली भेदभाव के राखल अन-ऐतिहासिक नजरिया बावे.’ एहसे ‘नस्ल जाति के प्रत्यय ना हो सके.’
एहिजा अंग्रेजन के खिलाफ भइल आजादी के लड़ाई का बारे में कंवल भारती के बात दोहरावल जरुरी लागऽता – ‘उनकर गुलामी ब्राह्मणवाद का चलते रहल…… साम्राज्यवाद ना त उनुका के गुलाम बनवलसि ना दरिद्र आ ना ही अशिक्षित. अंग्रेजी राज या साम्राज्यवाद दलितन के दुश्मन ना रहुवे. ऊ ब्राह्मणन के शत्रु हो सकत रहे. कुछ सामंतनो के दुश्मन हो सकत रहे. तब दलित, ब्राह्मण ला लड़ाई काहे लड़ित ? …… ब्राह्मणवादो साम्राज्यवाद से अलगा चीझु ना ह. ब्राह्मणवाद भारत के पुरान साम्राज्यवाद ह जवन भारत के बड़हन आबादी के गुलाम बना के रखले बा.’
हम एहिजा बस अतने जोड़ल चाहत बानी कि अगर ब्राह्मणवाद भारत के पुरान साम्राज्यवाद ह त ओकरो ले पुरान साम्राज्यवादो एक अंतर्राष्ट्रीय ब्राह्मणवाद ह. जवना साम्राज्यवाद के कंवल भारती दलितन के दुश्मन नइखन मानत, जाहिर बा ओकरा से खतरा खाली गैर दलितने के बा. दलितों के विचारक देशी ब्राह्मणवाद के आपन दुश्मन मानेलें आ अन्तर्राष्ट्रीय ब्राह्मणवाद माने कि साम्राज्यवाद के आपन दोस्त. दलित मुक्ति आन्दोलन के नजरिया आ जुड़ाव के ई प्रस्थान बिन्दु साम्राज्यवाद के निहित स्वार्थन के कतना माफिद बा, ई धियान देबे जोग बा. अजय नावरिया भलही दलित साहित्य के ‘अन्तर्राष्ट्रीय चिंता आ सामाजिक पड़तालन के साहित्य’ घोषित करत होखसु बाकिर ‘अंग्रेज देरी से अइले आ जल्दी से चल गइले’ के मुहावरा गढ़े वाला आ हिन्दुस्तान में मैकाले के जनमदिन मनावे वाला चन्द्रभान प्रसाद अन्तर्राष्ट्रीय स्तर पर संकट के रूप में उभरे वाला अमरिकी-ब्रिटिश साम्राज्यवाद आ बाजारवाद क ओरि मुक्ति के आस ले के देखत बाड़े – ‘दलित मुक्ति के आन्दोलन कतहीं अझुरा गइल बा. आ ई तबले अझुराइल रही जबले दलितन में अभिजात्य वर्ग के उदय ना हो जाव.’
अब तनिका चन्द्रभान प्रसाद के दलित मुक्ति आ ओकरा केन्द्र बिन्दु ‘अभिजात्य वर्ग’ के उदय के सपनो के मुजाहिरा कर लिहल जाव – ‘हर प्रमुख शहर में अइसन सैकड़ों दलित परिवार उभर आवें जिनका घर के गेट पर एगो दरबान खड़ा होखे, जिनका लगे टोयटा रेंज के कार होखे, कुछ एक का लगे मर्को होखे. अइसन दलित पति जिनकर मेहरारू बहरी निकले ला आजाद होखसु, जहवां मेहमान दलित मेहरारउ ढील ब्लाउज पहिरला में अपना के सहज माने.’ ‘ई सभकुछ नइखे होखत भा होखत बा त दलित समाज में वइसन बुद्धिजीवी कइसे जनमिहेंसे जिनकर आजु जरुरत बा.’ ई हवे दलित विचार के राष्ट्रीय अउर अन्तर्राष्ट्रीय चिंता आ सामाजिक पड़ताल अउर ‘सिविल सोसाइटी के अभ्युदय’ के चन्द्रभनिया कुन्जी. एह दलित विचार में दलित समाज के आखिरी आदमी कहाँ बा, एकर पड़ताल जरूरी बा जेहसे कि दलित मुक्ति आन्दोलन ओहिजा मत चहुँपे जहाँ चँहुपाए ला कंवल भारती फिकिर डूबल बाड़न – ‘आज डॉ. अम्बेडकर के विरासत पर कवनो राष्ट्रीय नेतृत्व दलितन का लगे नइखे. का राजनीति में नईकी सदी दलितन के दयनीयता के सदी ना होखी – इस अंध दलितवाद अउर भाजपा के अंधराष्ट्रवाद में कवनो फरक नइखे. एहसे ई अन्धदलितवादो दलितन के सोझा वइसने चुनौती बा जइसन कि राष्ट्रवाद के बा.’
अन्तर्राष्ट्रीय परिघटनन आ विचारधारन के रोशनी में अन्धराष्ट्रवाद के सैद्धान्तिकी आ ओकर जड़ सोर के पहिचान अगर सोझा राख लिहल जाव त एह अन्धदलितवाद के सैद्धान्तिकी आ ओकरा जड़ो के पड़ताल कठिन ना रह जाई
अबले ऊपर हमनि का अम्बेडकरी इतिहास दृष्टि के एगो अतहत देखनी जा. अब एकर हीनभावनो देखीं. दलित लेखक बढ़ चढ़ के 1857 के स्वतंत्रता संग्राम में दलितन के सहभागी होखे आ उनुका अगुवई के उजागर करत बाड़ें. माने कि अंग्रेजन क खिलाफ भइल नस्लवादी दंगा बतावल जात काम में दलित खुदहु शामिल रहले. शामिले ना बलुक ओह नस्लवादी दंगा कहात कामो के जनक मंगल पाण्डे के उकसावे के ऐतिहासिक काम ‘महान क्रांतिकारी योद्धा मातादीन (सूरजपाल सिंह के किताब) कइलन जे भंगी रहलन. उनका भंंगी होखला के रेघरियावल गइल बा. त फेर एह गैर अम्बेडकरी इतिहास दृष्टि से विरोध कहाँ रहल कि 1857, जनता के स्वतंत्रता आन्दोलन रहल. जनता, जवना में हिन्दू, मुसलमान, सिख, इसाई, दलित, सवर्ण, किसान सबही शामिल रहुवे. मेहरारूओ. बाकिर आपन बात रखला के ऐंठ देखीं कि ओही किताब में सूरजपाल सिंह लिखतारें कि ‘जलियावाला बाग गोलीकाण्ड में 200 लोग मराइल रहुवे जवना में से 185 जने अछूत रहले. गोलियन के शिकार भइल दलितन में सभा संयोजक नत्थू धोबी, बुद्धूराम चूहड़ा, मंगल मोची, दुलिया राम धोबी वगैरह खास रहलें. ( 34वां पेज) …… चौरीचौरा काण्ड में क्रांतिवीर रामपति चमार के अगुवई में 5 फरवरी 1922 के ब्रिटिश हुकूमत के चूल हिला देबे वालन में 5000 दलितन के गरम भीड़ थाना में आग लगा के 23 गो पुलिसवालन के मौत के कगारि चहुंपा दिहले. क्रांतिवीर रामपति चमार, सम्पत चमार, दुधई राज समेत 19 गो दलित सपूत 2 जुलाई 1923 का दिने फांसी पड़ के अमर हो गइले. 14 जने के उमिर कैद मिलल. अब कहाँ त 1857 नस्ली आन्दोलन रहल, सामंती आन्दोलन रहल, सवर्णन के आन्दोलन रहल, कहाँ सवर्ण कतहीं हइए नइखन. कहाँ तो गौरांग उद्धारक के भूमिका में पूजात रहलें आ कहाँ उनही के जिन्दा जरा के दलित सपूत शहीद हो गइले !
अधिका उत्साह में अम्बेडकरवादी, अम्बेडकर के एह तरह परोसेलें कि सवर्ण उनका के आसानी से ब्रिटिश साम्राज्यवाद समर्थक घोषित कर देसु. ‘अगर ई बात मानिओ लिहल जाव कि डॉ. अम्बेडकर साम्राज्यवादी भा ब्रिटिश समर्थक रहलन त फेर ब्रिटिश साम्राज्यवाद कांग्रेस के राजनैतिक सत्ता सँउपत घरी डॉ. अम्बेडकर के हिस्सेदार काहे ना बनवलसि. गुलाम भारत में एही दुनू, ब्रिटिश साम्राज्यवाद आ भारतीय सामंतवाद, के दोस्ती गठबंधन के लूट आ मौज रहल. इहे दुनू मिल के भारत के जनता के लूटत रहलें. डॉ. अम्बेडकर भारतीय सामंतवाद के कट्टर दुश्मन रहलें. ब्रिटिश साम्राज्यवाद, भारतीय सामंतवाद के पकिया दोस्त रहल. फेर तब अम्बेडकर ब्रिटिश साम्राज्यवाद के मीत कइसे बन सकेलें ?(दलित साहित्य : तीसरी परम्परा का इतिहास, लेखक राम निहोर बिमल)
दलित विचारकन के राष्ट्रीय समस्यन के समुझ पर बात करीं त कंवल भारती कहतारें – ‘डॉ. अम्बेडकर गाँवन के भारतीय गणतंत्र के अवधारणा के दुश्मन मनलें – एहसे दलित साहित्यो गाँवन के विकास आ ग्राम पंचायत व्यवस्था के विरोधे भर ना करे बलुक ओकरा के नाशे कइला में ब्राह्मणवाद, सामन्तवाद अउर पूँजीवाद के अन्त मानेला.’ डॉ. अम्बेडकर सत्तर बरीस पहिले गाँवन के ब्राह्मणवाद आ सामन्तवाद के प्रयोगशाला मानत रहलें एहसे गांवन के विकास ना बिनाशे चाहत रहलें. गाँवन के खतम क के शहरन के विकास के नीति हमनी के सरकारनो के बा. एह जगहा आ के अम्बेडकर आ मनमोहन सिंह एकमत नजर आवत बाड़ें बाकिर का ई दृष्टि समाज, देश के स्वस्थ-संतुलित विकास में सहायक होखी. ब्राह्मणवाद के खतम करे ला गाँवे खतम कर दीहल जाव त गैर ब्राह्मणवाद के माडल बनल (?) शहर बिना अन्न के कतना दिन जिन्दा रहीहें ? गन्दगी-मच्छर ना होखे एहसे विकास क नाम पर गड़हन तालाबन के पाट दिहल गइल, शहर बसा दिहल गइल. आज पचास बरीस बाद हमनी का फेरू गड़हा तालाब खोदवा के वाटर हारवोस्टिंग के सोचत बानी जा.
दलित मुक्ति के नाम पर लिखात सहानुभूति के साहित्य अपना मानवीय आचरण में एकपाठीय साहित्य के आग्रही बा आ एह आग्रह का फेर में समकालीन दलित साहित्य धोषित रूप से अतहत के साहित्य बनल जात बा. अइसने साहित्यिक अतहत नक्सलवाद से प्रभावित साहित्यो में 70 के दशक में उभरल रहे. डॉ. मैनेजर पाण्डेय नक्सलवादी साहित्य के सबले बड़ प्रामाणिक सिद्धान्तकार आ समर्थक रहल बाड़े. अचरज ना कि ई दलितो साहित्य के सिद्धान्तकार बनत बाड़ें – ‘दलित लेखन में शास्त्र में बांधे के चिंता जतने कम होखी ओतने अच्छा होखी.’
दलितो साहित्य के नक्सलवादी साहित्य का तरह यातना से जनलम चीख के साहित्य माने वाला मैनेजर पाण्डेय खुदहु जानत बाड़े कि साहित्य के जरूरी कला-गुण से अलग रहे वाला साहित्य के कवन गति होले आ नक्सलवादी साहित्य के चिचियाइल कहवाँ बिला गइल. शास्त्र से रहित शस्त्र के इस्तेमाल हमेशा अनेर आ तानाशाही जनमावेला. गोरख पाण्डेय नक्सलवादी साहित्य के जहाँ ले होखे अतहत से बचावत बचाकर पार्टी के घोषणा पत्र के नकल बने से रोक पवलें आ मनई के मूलभूत जरूरतन, सपनन अउर मानवीय अवधारणन के साहित्य में पचा पवले, ओहिजे ले के नक्सली साहित्य आजुओ सुरक्षित बा. बाकी सभ लाल सूरज के सलाम करत करत अस्त हो चुकल बा. शास्त्र के अवहेलना करके लिखाइल शस्त्रवादी दलित साहित्य के तटस्थ मूल्यांकन खुद दलिते बुद्धिजीवियन का ओर से शुरू हो चुकल बा, ई निमन बात बा. एह बारे में केशव मेश्राम के विचार देखे जोग बा – ‘मराठी में बहुते पोढ़ आ लोकप्रिय मानल जाए वाली साहित्यिक विधा ‘आत्म कथा’ के लीं, त हमहन के अनेके उदाहरण मिल जाई. आत्म कथाकार खुद के व्यवहार आ ओकरा सचाई के खुदही गवाह आ परोसेवाला होखेला. एहसे खुदही के प्रतिमान मानत मनचाहल लिखे के खतरा होला. दलित आत्मकथावन का साथहु ईहे बात होखेला.’
दलित विचारकन का मन में पनपत एह तटस्थ दलित दृष्टि के स्वागत करत ओकरा पीछे चले के चाहीं ना त दलितन के पुरोहितवाद आ पुरोहितन के दलितवाद ‘आत्म’ के परमात्म बना देबे में कवनो कसर नइखे छोड़ले.
दलित साहित्य के आन्दोलन धर्मी साहित्य के आपन परिभाषा फिलहाल चाहे जतने आकर्षक आ खास लागत होखे, ओकर असली अन्त बाकी आन्दोलनधर्मी साहित्ये का तरह होखही के बा. दलित साहित्य के भविष्य नक्सलवादी साहित्य से बेहतर आ टिकाऊ महत्त्व के होखे, एकरा ला तमाम खुन्नस निकालू दुराग्रह आ बड़हन लकीर के डर से छोटहन लकीरन के यूनियन बनावे के रणनीति से जतने जल्दी तौबा कर लिहल जाव, ओतने निमन. सुखद ई बा कि कंवल भारती, एचएल दुसाध, मोहन दास नेमिसराय, डॉ. तेज सिंह, अजय नावरिया जइसन विचारक एह दिसाईं खुदही पहल करत बाड़े. भितरी अन्तर्विरोधन के तटस्थ आ शालीन पहचान दलित मुक्ति आन्दोलन के आगे ले जाई. दलितन के पुरोहितवाद आ पुरोहितन के दलितवादे से ना, दलित सिद्धान्तकारन के अन्तर्राष्ट्रीय स्तर पर साम्राज्यवाद के कुटिल चालो चिन्हत ओकरा से सतर्क रहे के होखी. साम्राज्यवाद अफगानिस्तान आ इराक के जवना तरह सभ्य आ सम्पन्न कहावे वाला बनावे के रणनीति पर काम करत रहल बा, दलित विचारकन के एकरा के समुझे के होखी. अस्मिता के लड़ाई फूट डाल के राज करे के नयका संस्करणो हो सकेला, एह सम्भावना के नकारल ना जा सके. दलित साहित्य के दलित आ बाकी के समाज के समहरता में, एके साथे देखे समुझे उकेरे के आदत डाले पड़ी. दलित विचारकन के मनसा से आश्वस्त रहतो रेघरियावल चाहब कि एकांगी नज़रिया चाहे कतनो वैज्ञानिक काहे ना होखे आखिर में जा के अवैज्ञानिके होला आ ओकर अंत हमेशा एक तरह के ठिठुरल ठहरावे में होखेला.
दलित साहित्य में आइल ठहराव पर गौर करीं त कई बात साफ हो जाई. सुधीश पचौरी जहाँ नेतृत्व आ आइडियोलाजी के कमी के दलित साहित्य के ठहराव के कारण मानेलें ओहिजे लिम्बाले के कहना बा कि आर्थिक शोषण से कटा के खाली सामाजिके सवाल उठवला से दलित आन्दोलन थथम गइल बा. कंवल भारती एह बारे में लिखत बाड़न कि ‘बदलल दलित साहित्य महज वर्ण व्यवस्था के विरोध ले सीमित होके रह गइल बा. ऊ डॉ. अम्बेडकर के खाली सामाजिके विचार के सकरलसि, आर्थिक विचार के साहित्य का केन्द्र में राखे के कोशिश ना कइलस. बिनाशक एकर कारण ई बा कि दलित समस्या सबले पहिले सामाजिक समस्या हवे, आ आर्थिक समस्या बाद में आवेला.’
आर्थिक विचार आ सामाजिक विचार में से दलित सिद्धान्तकार कवना के तरजीह देसु, एह पर बहस करे लायक बा. दलित साहित्य में महसूस होखत ठहराव के एह दू गो कारणन से तनिका अलग, इहो देखल काम लायक रही कि सुख सुविधे के ना, कबो कबो चुनौतियन भा प्रतिस्पर्धा के कमीओ से बढ़न्ती रुके लागेला. आदमी आ समाजो मे, कबो कबो अपना कमजोरिए के लाभ उठावे के हथियार बना लेबे के आदत पनपे लागेला. जइसे कि रउरा दरिद्र ब्राह्मण, विकलांग अउर मेहरारुवन में देखे के मिल सकेला. एही हालात में गम्भीरता का साथे आ बिना जातीय कुण्ठा के, आरक्षण के मानसिकता (आरक्षण सुविधा के औचित्य के ना) के मतलबी आ कुटिल इस्तेमालो पर फेर से सोचल जरूरी बा. एह फेर से सोचला के गम्भीरते में चन्द्रभान प्रसाद डाइवर्सिटी के सिद्धान्त के सामने ले आवत रहेलें. ऊ रिरिया के ना, डंका के चोट पर तर्कपूर्ण तरीका से अपना समाज के आर्थिक प्रतिनिधित्व के बात उठावेलें. इहे ऊ पेंच ह जवना के कसला पर सवर्णन के मलिकाई में पनपत प्राइवेट सेक्टर के नस सबले बेसी दबात बा. हालांकि एहिजो मामला विवाद वाला बा. ‘संकेत’ के सम्पादक संगम के मानल बा कि कुछ लोग डाइवरसिटी के नाम पर दलितनों में टाटा, बिड़ला, अम्बानी बने के सपना देखावत बाड़े. डाइवरसिटी के पैरोकार ई भूला जात बाड़े कि बाबा साहब उद्योगन, इहां ले कि खेतिओ बाड़ी के राष्ट्रीय आ सहकारी बनावे के पक्षधर रहलन ….. डाइवरसिटी के पैरोकार अपना के कम से कम अम्बेडकरवादी ना कह सकसु. ….. डाइवरसिटी के नाम पर टुकड़खोरी ना सकारे के चाहीं.’ दरअसल एहिजा मामिला दलित-सामाजिक दर्शन के बा. चन्द्रभान के दलित सामाजिक दर्शन संगम जी के दर्शन से अलगा बा. चन्द्रभान मानेलें कि ‘भारत के यदि जातिविहीन समाज बनावे के बा त लाखों दलितन के पूंजीपति बन के गैर दलितन के नौकरी पर राखे के होखी, लाखों दलितन के हर साल गैर दलित साला, साली, सढुआइन आ गैर दलित सास-ससुर बनावे के चाहीं. एही प्रक्रिया से जाति व्यवस्था टूटी, दलित, गैर दलित भेद खतम होखी, समाज में भाईचारा बढ़ी अउर भारत एगो सुपर पावर बन के दुनिया में आपन पहचान बनाई, इहे होई अम्बेडकर के सपना के भारत.’
ई एगो आधुनिक दलित नज़रिया बा जवना के पावे खातिर ‘सांस्कृतिक प्रतिशोध’ वाला लाइन छोड़ल जरूरी बा. जाति वैमनस्येना, साम्प्रदायिको वैमनस्य खतम करे के ई एगो कारगर उपाय हो सकेला. अगर मुसलमान के साला, साली, सढुआइन, सास-ससुर अधिका से अधिका हिन्दू होखसु त के केकरा के मारी ? परन्तु जथारथ के जमीन पर उतरीं त कवनो समुदाय के विचार का पीछे काम करे वाली दृष्टि के समुझे के बेहतर तरीका होला ओकरा स्त्री वाला नजरिया के परखल. दलित विचार में, दलित सवर्ण बा अउर स्त्री दलित. डॉ. धर्मवीर के स्त्री वाला सवर्णवादी विचारन के फिलहाल छोड़ दीं तबहियों दलित साहित्य में स्त्री ला दलित नजरिया बहुते मनुवादी रहल बा. गैर दलितन के रचल रचनन में सवर्ण पुरुषन के दलित औरतन साथे जबरिया (लालच, भय, आश्वासन के आधार पर) हमबिस्तर होखे के बरनन का पीछे दलितन के नीचा देखावे के मानसिकता रहल बा कि ना, ई विवाद के बात हो सकेला. बाकिर दलित साहित्य में दलित पुरुषन के सवर्ण स्त्रियन साथे सहवास/बलात्कार के वरनन एगो ‘सांस्कृतिक प्रतिशोध’ के रूप में कइले जाला, एहमें कवनो अहजह नइखे.
‘हंस’ के दलित विषेषांक में शरण कुमार लिम्बाले के किताब ‘दलित ब्राह्मण’ के परखत मोहन दास नैमिसराय लिखत बाड़ें कि – ‘लिम्बाले के अधिकतर कहानियन में जवन रंग बेर-बेर पाठकन के कुछ सोचे पर मजबूर करेला ऊ एह रचनन के कामोत्सुकता हवे जवना के सांस्कृतिक प्रतिशोध कहल गइल बा. ‘ओछी जात का’ कहानी में ऊ कहत बाड़े कि हमरा आ नीलू के सम्बन्धन के लेके खुला बहस होखे के चाहीं. लोग के पता त चलो कि अब शूद्रन के बिस्तर पर सवर्णन के औरत आवत बाड़ी सँ. अपना खुशी से लंगटे होखत बाड़ी सँ. शूद्र सवर्णन का तरह औरतन के खींच के ना ले आवसु, ना जबरदस्ती ओहनी के लंगटे करेले. हालांकि हिन्दी दलित लेखकनो का मन में ई सांस्कृतिक प्रतिशोध जब तब उभरत रहल बा. ओम प्रकाश बाल्मीकि के कहानियन में ई देखल जा सकेला. बाकिर मराठी दलित साहित्यकार एकरा के प्रमुखता से लिहले बाड़े. नामदेव ढसाल ओहनियों में से अधिका खास बाड़न.’
तय करीं कि सांस्कृतिक प्रतिशोध आ सांस्कृतिक राष्ट्रवाद में सिरिफ शब्दावलियने के समानता बा कि आचरणो के. दलितवाद अउर ब्राह्मणवाद दुनू ना केवल जातिवादी समाज व्यवस्था बनवले राखल चाहत बाड़े बलुक मेहरारूवन ला दुनू के नजरिया घिनाह, सामन्ती, अप्रगतिषील, बदला लेबे वाला आ अपने गोड़ पर कुल्हाड़ी मारे वाला बा.
एह सबके बावजूद यदि शरण कुमार लिम्बाले महसूस करत बाड़े कि आर्थिक शोषण से कट के खाली सामाजिक सवाल उठवला का चलते दलित आन्दोलन थथम गइल बा आ एकरा ला बँवारा समूहन के सहयोग जरूरी बा त एकरा के शुभ संकेत मानल जा सकेला. आज अगर मार्क्सवादी, गांधी पर फेर से सोचे के जरूरत महसूस करत बाड़े आ अम्बेडकर के फेरु से पढ़े के मन बनावत बाड़ें त दलित सिद्धान्तकारनो के आपन एगो तान छोड़त सोचे के चाहीं कि विचार के दुनिया में कुछऊ अछूत ना होला आ ना ही कवनो आखिरी साँच. कहीं अइसन त ना कि गांधी, अम्बेडकर आ मार्क्स के विचारन के मिलावटे भारतीय उपमहाद्वीप के समस्यन के समाधान बा. अछूत त मार्क्सवाद के उत्तर आधुनिक विचारो ना होखे के चाहीं.
संगम जी के फेरू कोट कइल चाहब – ‘कुछ अम्बेडकरवादी लोग अम्बेडकरवादी होखला से पहिलहीं मार्क्सवाद विरोधी हो जालें. एकर परिणाम होला कि ऊ नवसामंतवाद आ पूंजीवादियन का साथे खड़ा हो जालें.’ अम्बेडकर अउर गाँधी के बीच चर्चित-कुचर्चित-प्रचारित टकराव लेके डॉ. नामवर सिंह परिकथा में प्रकाशित आशीष त्रिपाठी अउर आशुतोष कुमार के दीहल अपना साक्षात्कार में बहुते नया आ तर्कसंगत बात कहले बाड़न कि कइसे अम्बेडकर गांधी के बदललन आ गांधी अम्बेडकर के. भारत के पूंजीवाद जातिवादी पूंजीवाद हऽ. (डॉ. तुलसी राम) एकरा के धियान में राखे ला अगर अम्बेडकर जरूरी बाड़ें त बुद्ध के द्वंद्ववाद के धियान में राखे ला मार्क्स के धियान में राखे होई जे ओकरा के द्वंद्वात्मक भौतिकवाद में आगे बढ़वलें आ गांधी ? उनका के छोड़ के आजुओ हिन्दुस्तान के समुझ पावल मुश्किल बा.
साँच के साधिकार, सलीका से कहले साहित्य होला. दलित साहित्य सच कहत रहल बा. नंगा सचाई के आखों देखल-भोगल, बेधड़क बयाने दलित साहित्य के पहचान रहल बा. अब ओहमें ‘सलीका’ वाला एगो नया तत्वो जुड़े लागल बा. ई सुख देता. बाकिर तोस देबे लायक हालात तब बनी जब दलित साहित्य ‘स-हित’ भाव लाँघत ‘सा-हित’ भाव ले पहुँची. साहित्य के सबले माथ च सरोकार इहे ह जवना के सवर्णवादी मूल्य भा नजरिया कह के लमहर दिन ले खारिज ना कइल जा सके. सौन्दर्यशास्त्र ना त तात्कालिक होला ना ही चिर स्थाई. दलित साहित्य के सौन्दर्यशास्त्र, दलित समाज के दलित सरोकारने के उपज ह आ होखबो करी. शिक्षा के बाघिन के दूध पी के बड़ होखत एह अलिखित सौन्दर्यशास्त्र के मकसद एगो नया साहित्यिक-सामाजिक संरचना बनावल बा. बाकिर भुलाए के ना चाहीं कि हर समाज का तरह दलित समाजो कवन जड़ सामाजिक संरचना ना ह. ना ही दलित सरोकार ठीक ठाक उहे रही जवन सत्तर-अस्सी बरीस पहिले अम्बेडकर युग में रहल होई. दलित समाज तबसे बहुते बदलल बा आ दलित सरोकारो बदलल बा, जाहिर बा कि दलित साहित्य आ ओकर सौन्दर्यशास्त्र जवन जइसे बन-बनात रहुवे, बदले लागल बा. ई प्रक्रिया जतना समाज में बा, ओहले अधिका साहित्य में नजर आवत बा. एह बदलाव के महीन पहचान जरूरी बा. दलित साहित्यकारन-विचारकन के एगो बड़हन तबका अइसन बा जे एह पहचान के पकड़ पावे में या तो असमर्थ बा भा जड़त्व सिद्धान्त के शिकार बा. बहुते सगरी चीज कबो दलित साहित्य ला जरूरी रहल होखी, जइसे कि ‘घिन’. बाकिर तीस बरिस पहिले के सोच अब अप्रासंगिक होखत जात बा. एकरा के ऊपर आइल चन्द्रभान प्रसाद के समरस समाज के सोचावट आ ‘सांस्कृतिक प्रतिशोध’ के सोचावट के फरक से समुझल जा सकेला. हम आपन बात साफ करे ला मुक्तिबोध के दुहराएब कि –
‘साहित्य क्षेत्र में जनता तबहिये सक्रिय हो उठेले जब ओकरा में कवनो व्यापक सांस्कृतिक आन्दोलन चलत होखे. अइसन आन्दोलन जवन ओकरा आत्मगौरव आ आत्मगरिमा के जमावत होखे…… याद करीं हमन के भक्ति आन्दोलन के शुरु वाला आध. ओहू बेरा शास्रीय कलाकार आ पंडित-कवियन का तरफ से ओकर विरोध भइल रहुवे. काहें कि साहित्य तुच्छ आ विद्रूप रहुवे…. चूंकि जनता खुदे साहित्य रचत बिया, एहसे लेखकन के बेशुमार भीड़ होखल स्वाभाविके बा, साथही इहो स्वाभाविक बा कि जनता के जनमावल सगरी साहित्य वास्तव में नीमन वाला ना होखे…… समय के कसौटी पर जवना लेखकन के साहित्य खरा उतरी उहे प्रतिभावान कहलइहें. बाकिर एकरा ला जरूरी नइखे कि सभका के लिखे दीहल जाव, ओहनो के ना जे पेशेवर साहित्यिक ना हउवें….. साहित्य में पेशेवर साहित्यिकन का चलते जिनिगी के विविधता उजागर ना हो पावे, जिनिगी के असली तजुर्बा सामने ना आ पावे आ ऊ जीवन मूल्य स्थापित ना हो पावे जवना ला आम आदमी लड़ाई करेला.’ (मार्क्सवादी साहित्य का सौन्दर्य पक्ष : पुस्तक ‘आखिर रचना क्यों’ में संकलित)
मुक्तिबोध के एह विचारन के रउरा दलित साहित्य पर लगा के देखीं, तमाम आग्रह-दुराग्रह साफे लउके लागी आ इहो कि तब से अब ले के दलित साहित्य में का अउर कतना बदलाव आइल बा.
हिन्दी के आदि कवि, बाल्मीकि के सूत्र वाक्य – ‘आह से उपजल होई ज्ञान’ के बाल्मीकि के दलित होखला का बावजूद आधुनिक दलित सौन्दर्यशास्त्र के परिभाषित करेवाला खारिज क दिहलें. आरोप ई कि ई सवर्ण समर्पित-समर्थित सोच हवे काहे कि ओह घरी दलित काव्य जइसन कवनो सोचावट गैरहाजिर रहुवे. आधुनिक दलित कविता ‘सामाजिक आर्थिक पाखण्ड से बोवल सामाजिक अउर आर्थिक गैरबराबरी के बलबूते एगो आदमी के दोसरका आदमी साथे अमानुषिक अपमान, अतार्किक अन्याय अउर जघन्य उत्पीड़न से उपजल आक्रोश, प्रतिकार आ प्रतिशोधजन्य भाव के बयान ह जवना में बस आह भरत अत्याचार झेले के सेतबांध टूटे के संकेत साफ बा आ व्यवस्था के चुनौती देत व्यवस्था परिवर्तन खातिर प्रतिगामी ताकतन के तिक्खर भर्त्सना-आलोचनो बा.’ (विक्रमा राम विप्लवी के लेख सदीनामा – 10, कलकत्ता).
जाहिर बा कि दलित चिंतन के मुताबिक ‘वियोगी होखी पहिला कवि’ कहे वाला दलित कवि वाल्मीकि के ई सवर्ण माइण्ड सेट रहुवे. ‘दलित कविता एह अनुकूलन के खिलाफ ओही तरह खड़ा होखे के कोशिश करेले जवना तरह वर्ण अउर जाति के नाम पर कइल अत्याचारन के प्रतिरोध करेले.’ (पंकज गौतम : हिन्दी दलित कविता का समाजशास्त्र, सबके दावेदार, अंक 58)
साहित्य के मूल्य सार्वभौम होला आ नाहियो होला. वाल्मीकि के ‘आह’ कबीर के ‘हाय’ में बदलल आ आज ‘हुंह’ के हुंकार में जाहिर हो रहल बा. साहित्य मनई के संघर्ष-गान है, बाकिर तबहियों जब मनुष्य के परिभाषा में अउर मनुष्यता के परिसर में दलित-दमित, कमजोर, वंचित अउऱ मेहरारउवो आवत होखऽ सँ. सिरिफ वोट-अधिकार के बरोबरिए से ना, देश काल में मौजूद सगरी राजनैतिक, आर्थिक, सामाजिक स्वतंत्रता-सम्पन्नता अउर सम्मान के ऊ बराबर के हकदार होंखसु, जहवां अइसन नइखे ओहिजा साहित्य के सार्वभौम मूल्य लगातार सवालिया बनत रहेलें आ ओकर महत्त्व अशांत होखत जात दुनिया में ‘ओम शांति, शांति, शांति’ से अधिका कुछऊ ना होखे. वर्ग विभाजित समाज में एही गैर बराबरी का चलते साहित्य के दू गो धारा बहत रहल. मार्क्स के वर्ग विभाजित समाज के सोचावट में अम्बेडकर के जाति विभाजित समाज के सोचावट बड़हन तोड़फोड़ कइलसि आ शोषण का खिलाफ लड़ाई के बँवारा सोच के घुमा फिरा के मजगरे बनवलसि.
सैकड़न बरीस से अनचिह्नाइल, अपरिभाषित रहल दलित संस्कृति अब सवर्ण संस्कृति के ओकरा आसन से हटावत समाज के लगभग मुख्य सांस्कृतिक चेतना बन गइल बा. साफ बा कि दलित संस्कृति के बतावे वाला साहित्यो मुख्यधारा बने का ओर बढ़ल जात बावे. बाकिर ई तबे संभव हो पाई जब दलित संस्कृति मध्यवर्गीय चेतना से आगा बढ़के वृहत् दलित समाज के चेतना बन जाव. अबहीं अपना पहिला डेग में चलत दलित आन्दोलन के ई दुसरका डेग होई. एकरा ला अबहियों अशिक्षित पड़ल दलित आम समाज में दलित काव्य-संस्कार के बोवाइल जरूरी बा. कुछ वइसने जइसन आम सवर्ण समाज में राम, रामायण आ गंगा ओकरा खून में बसल बा. भक्तिकाल में ई काम कवि लोग अध्यात्मिक जड़ता-गुलामी तूड़े में कइले रहुवे.
‘आह’ से भलही मत उपजल होखे, बाकिर आधुनिक दलित साहित्य ‘शिकायत’ से जरूर उपजल बा. साल 1914 में हीरा डोम भोजपुरी में ‘अछूत के शिकायत’ कविता में कइले रहले. शिकायत से शुरू एह दलित साहित्य में आज प्रतिरोध बा, आक्रोश बा अउर संधर्ष बा आ सबले अधिका बा स्वाभिमान के तत्व. दलित साहित्य के अगिला डेग ‘आत्म मंथन’ वाला होई. दिशाहीन आक्रोश विध्वंसक होखेला. खुद अपनो ला. दलित साहित्य नक्सलवादी साहित्य वाला अन्त मत पा जाव, दुहराव, बासीपन अउर बड़बोलापन के शिकार होके अलगा थलगा मत पड़ जाव, एकरा ला ओकरा अपना भीतर के खीस, जायज खदबदात खीस के, प्रतिशोध भाव से बचावत प्रतिकार भाव में ले जाए के होई. साहित्य कवनो होखे, समाज बनावे के कवनो सैधांतिकी होखे, औकर आखिरी मकसद समरसता-समानता-स्वतंत्रते होले. दलित साहित्य के अगिला आत्मसंघर्ष ओकरा के समरसता के साहित्य बनावे के होखे के चाहीं. एह जरूरत आ अगिला डेग के सुगबुगाहट शुरूओ हो गइल बा. जाति के सोर पर खाड़ दलित विचार ला ओमप्रकाश बाल्मीकि के नइकी लाइन बा – ‘दलित लेखन में जातिवाद ला कवनो जगहा नइखे.’
दलित साहित्य अगर अन्याय, उत्पीड़न, सामाजिक-आर्थिक गैर बराबरी से आजाद होखे के साहित्य ह त एकरा मुक्ति तबहिए मिल पाई जब ई अपना साथे-साथ गैर दलित साहित्यो के आजाद करा सके.
देवेन्द्र आर्य
ए – 127, आवास विकास कालोनी
शाहपुर, गोरखपुर – 273006
मोबाइल: 09451565241 आ 09794840990


text:
पिछला 19 आ 20 सितंबर का दिने भोपाल नें मध्यप्रदेश भोजपुरी साहित्य अकादमी का तरफ से एगो साहित्यिक गोष्ठी के आयोजन भइल.
पहिला दिन पहिल सत्र में भोजपुरी कहानी पाठ भइल. एमें कन्हैया सिंह सदय, प्रेमशीला शुक्ल, भगवती प्रसाद द्विवेदी, विष्णुदेव तिवारी, प्रकाश उदय, अजय ओझा, आ तुषारकान्त उपाध्याय आपन कहानी के पाठ कइलें.
भोजन का बाद दुसरका सत्र ‘भोजपुरी कहानी के समकालीनता’ विषय पर परिचर्चा गोष्ठी क राखल रहे. एह विमर्श मे़ं कन्हैया सिंह सदय (जमशेदपुर), इन्द्रदेव नारायण सिंह (पटना), अरूणेश शुक्ल (भोपाल), बलभद्र (कोडरमा), प्रकाश उदय (वाराणसी) अउर सदानंद शाही (वर्धा) आधिकारिक वक्ता रहल लोग. साथही एह विमर्श में डा. अशोक द्विवेदी, प्रेमशीला शुक्ल, विष्णुदेव तिवारी, भगवती प्रसाद द्विवेदी, आशुतोष मिश्र वगैरहो लोग आपन विचार व्यक्त कइल. एह सत्र के शुरूआत अशोक द्विवेदी के हालहीं छपल उपन्यास ‘बनचरी’ का विमोचन का साथे भइल, जवन भोजपुरी कथाकारन का सहभागिता में अकादमी सचिव नवल शुक्ल संयोजित कइलन.
अगिला दिने 20 सितम्बर के ‘भोजपुरी-हिन्दी कहानियन के अंतर्संबन्ध’ विषय पर परिचर्चा गोष्ठी के अध्यक्षता “पाती” पत्रिका के संपादक, वरिष्ठ कवि, कथाकार आ आलोचक डा. अशोक द्विवेदी कइलन. उनका विषय प्रवर्तन का बाद वक्ता लोगन में जनार्दन सिंह, भगवती प्रसाद द्विवेदी, आशुतोष मिश्र(सागर), सुधीर रंजन सिंह (भोपाल) रहलन. हस्तक्षेप में उहवां उपस्थित कहानीकार आ संपादक लोग रहे, जवना में आसिफ रोहतासवी, प्रेमशीला शुक्ल, प्रकाश उदय, बलभद्र, विष्णुदेव आदि लोग रहे.
संचालन आशुतोष मिश्र कइलन आ अकादमी सचिव नवल शुक्ल अंत में आभार व्यक्त कइलन.


text:
– ओ. पी. सिंह
कवनो कार भा कार्य जवन बल का भरोसे – बलाते – कइल जाव ओकरा के बलात्कार मान लीहल जाला. अब बलातो त कई तरह के काम क लीहल जाला बाकिर व्यवहार में ई दू गो विपरीत लिंगियन का बीचे बलाते भइल सेक्स खातिर मान लीहल गइल बा. सम लिंगियन का बीचे भइल एह तरह के सेक्स खातिर दुष्कर्म शब्द के इस्तेमाल होला. बाकिर एही बात के लिंग आ सेक्स के दायरा बढ़ावत समूह आ कार का साथे देखल जाव तो हर छिन कवनो ना कवनो समूह का साथे बलात्कार भा दुष्कर्म होखत मिल जाई.
आजु एह बरजल विषय के चरचा में खास बना के पेश कइला का बहाने हमार मकसद बतंगड़े कइल बा. बाकिर शुरुआत हम नइखीं करत. शुरुआत त यूपी सरकार के मंत्री पहिलहीं क चुकल बाड़न. हम त बस ओकरा के लमारे जात बानी.
यूपी के बुलन्दशहर में भइल रेप पर अगर कतहीं से कवनो बुलन्द आवाज सुने के ना मिलल त महज एह चलते कि जवना अभागन का साथे ई घिनावन काम भइल ऊ ना त अल्पसंख्यक रहलें, ना दलित. एह चलते ना त मीडिया एकर मथैला बनवलसि ना ही नेतवन क जमात ओह अभागन का घरे धावत चहुँपले. ना ही टीवी चैनलन पर एकरा के दलित भा मजहबी मुद्दा बनावे के कोशिश भइल. आ सबले हद त तब पार हो गइल जब मंत्री जी एकरा के राजनीतिक साजिश बना-बता दिहलें. एही लोग के कुकुरबझाँव तब देखे जोग रहल रहीत अगर भुक्तभोगी आ करे वाला उलटा रहतन.
बलात्कार के मुद्दा पिछला सरकार का दौरान एगो अउरो बड़हन साजिश का तहत एह तरह बनावे के कोशिश भइल रहुवे कि देश क ताना-बाना छिन-बिन क दीहल जाव. एहु सरकार में ओही कोशिश के आगा बढ़ावे के कोशिश जारी रहुवे बाकिर सोशल मीडिया आ जनमत का दबाव का चलते ओह कोशिश के छोड़ देबे पड़ल.
दुर्भाग्य के बाति बा कि एह देश के बड़हन समूह अइसनका सवारथियन से पटाइल बा जे अपना फायदा ला देश समाज के का कहीं, बेटीओ-बहिन के सौदा करे में ना हिचकिचइहें. देश के इतिहास में अइसन कहानी भरल बाड़ीं से जवना में देश के अनेके राजा मुगलन के आपन बेटी-बहिन सँउप के आपन राच बचा लीहलें. हालही में अइसनके बेहयाई के एगो गलीज नमूना राजस्थान सरकार के पर्यटन विभाग क देखवलसि जब ऊ पद्मिनी के खिलजी के प्रेमिका बतावत ओह किला के दर्शन करे के नेवत दिहलसि जवना का ऊ बरबाद क दिहले रहे. इतिहास गवाह बा कि ओहिजा रानी पद्मिनी का संगे हजारों औरत आपन अस्मत बचावे खातिर जौहर रचा के जान दे दिहले रही.
बाति एह बीच तनी बहक गइल से लवटत बानी बलात्कार का मुद्दा पर. अपना देश के बड़का ताकत हमनी के परिवार-व्यवस्था ह. पिछलका सरकार में एह परिवार-व्यवस्था के हमेशा-हमेशा खातिर खतम करे का साजिश का तहत बिआहलो मरद-मेहरारु का बीच बलात्कार के मान्यता दे देबे क कोशिश भइल रहुवे. दहेज आ पोक्सो जइसन कानून बना के समाज के हिनबिन कइए दिहल गइल बा. बाकिर अपना दिमाग पर तनिका याद करे के कोशिश करीं कि पोक्सो कानून में असाराम बापू का अलावा कवनो दोसरो समूह के गुरु धराइल बाड़ें कि ना. का बाकी लोगन में अइसन अपराध ना होखे ? बाकी सम्प्रदायन में कमजोर समूहन का साथे दुराव होखे कि ना ? बाकिर हमहन के नेता आ मीडिया खाली एके पंथ का खिलाफ अलख जगवले रहेलें, मजबूत आ एकजुट समूहन का खिलाफ बोलल ई लोग जरुरी ना समुझे भा हिम्मत ना कर पावसु. कुछ राज्यन के हालात त अतना बाउर हो गइल बा कि शुक का दिने रउरा फगुआ ना खेल सकीं. अगर रउरो कवनो इलाका में अल्पसंख्यक हो गइल बानी त रउरा शवदाहो ना क सकीं. सामने वाला के मरजी बिना पूजा-पाठ ना कर सकीं. कुछ महीना पहिले नीतीश सरकार त हवन कइलो प रोक लगा दिहले रहुवे.
कबो एहु बलात्कारन का खिलाफ आवाज उठवला के जरुरत बा.


text:
लखनऊ में सोमवार को समाजवादी पार्टी के राष्ट्रीय अध्यक्ष अखिलेश यादव ने भोजपुरिया गायकी के सिरमौर भोजपुरी सुपर स्टार पवन..
Tag Archives: pawan singh
भोजपुरिया सलमान के नाम से प्रसिद्ध सुपर स्टार अभिनेता पवन सिंह एक बार फिर से भोजपुरी परदे पर एक्शन फिल्म..
भोजपुरी सिनेजगत की परी कहे जाने वाली क्यूट अदाकारा निधि झा इन दिनों लगातार फिल्में कर रही हैं। गदर व..
भोजपुरी माटी का नायाब हीरा, सुपर स्टार व गायिकी के सिरमौर्य पवन सिंह का सरप्राईज बर्थडे पार्टी मुंबई के एक..
भोजपुरी फिल्मो के सुपरस्टार पवन सिंह ने अपना ३० वा जन्म दिन बड़ी धूम धाम से मुंबई में फ़िल्मी हस्तियों..
भोजपुरी गायिकी के सिरमौर्य व यंग्रीयंग मैन अभिनेता पवन सिंह अभिनीत सीपीआई मूवीज प्रस्तुत सुपरहिट भोजपुरी फिल्म ‘मुकाबला’ का वर्ल्ड..
अक्सर यही होता है कि जब कोई फिल्म पूरी तरह से प्रदर्शन के लिए तैयार हो जाती हैं तब कहीं..
भोजपुरी फिल्मो के सदाबहार सुपर स्टार अभिनेता पवन सिंह भोजपुरी परदे पर चैलेन्ज करने को तैयार हैं खबर यह की..
करोड़ो दिलों की धड़कन, गायिकी के सिरमौर्य व यंग्रीयंग मैन सुपरस्टार पवन सिंह इन दिनों बिहार के सासाराम डेहरी में..
भोजपुरी माटी का नायब हीरा गायिकी के सिरमौर्य यंग्री यंगमैन पवन सिंह एकमात्र ऐसे सुपर स्टार हैं, जिन्होंने अपनी गायन..


text:
के बी इंटरप्राइजेज के बैनर में बनल ‘रेजा’ 11 जुलाई से बिहार में देखावल जाई. एह फिलिम में गंभीर सामाजिक सरोकारन के मुद्दा बनावल गइल बा.
निर्देशन अजय कुमार झा कइले बाड़न.
कलाकारन में ‘मिस कोलकता’ रहल खूबसूरत अदाकारा मोहिनी घोष का साथे मनोज दाव, निरुपमा श्री, दीपक भाटिया, हीरा यादव, संजय वर्मा वगैरह कलाकार बाड़े. आयटम कइले बाड़ी सीमा सिंह
संगीतकार अमन श्लोक, गीतकार अरविन्द तिवारी, गायक गायिका उदित नारायण, मोहन राठोड़, इंदु सोनाली, पामेला जैन, मधुकर आनंद, अमन श्लोक, अउर नीलेश उपाध्याय, सह-निर्मात्री ज्योति भट्ट, लेखक बिट्टू सिंह, छायांकनकर्ता नीतू इक़बाल, फाइट मास्टर हीरा यादव, आ कोरिओग्राफर कानु मुखर्जी अउर महेश आचार्य हउवें.
एह फिलिम में एक्शन, रोमैंस, ड्रामा सब कुछ देखे के मिली. मनोरंजन के भरपूर मसाला वाली एह फिलिम के दर्शक जरूरे पसंद करींहे.
(संजय भूषण पटियाला)


text:
भोजपुरी सिनेमा जगत में ‘रियल रंगबाज’ के नाम से मशहूर हैदर काजमी के अब एगो अउर नया नाम मिल गइल बा ‘रियल डायनामिक एक्टर’ के. हैदर काजमी के आपकी आवाज प्रेस एण्ड मीडिया उनुका फिलिम ‘कालिया’ में उनकर अभिनय खातिर ‘रियल डायनामिक ऐक्टर’ अवार्ड से पिछला 21 जून, 2013 से सम्मानित कइल गइल. एह मौका पर सुपर स्टार दिनेश लाल यादव ‘निरहुआ’, पवन सिंह, खेसारीलाल यादव, नूरी शेख (लड़ाई फेम) अउर योगेश लखानी हैदर काजमी के बधाई देबे खातिर मौजूद रहलें.
फिल्म, सीरियल, भोजपुरी इण्डस्ट्री आ मीडिया के तमाम लोगो एह मौका पर मौजूद रहुवे. ओह में से कई लोग के सम्मानितो कइल गंइल. सबसे पहिले सुनील पाल, दिलीप सेन आ श्रवण राठौड के सम्मानित कइल गइल. फेर विनय आनंद, राहुल राय, मोनिका बेदी, योगेश लखानी, राजन वर्मा, ज़ेबा साजिद, सिंगर पूर्णिमा, सिंगर शबाब साबरी, टीपी अग्रवाल, नरेन्द्र गुप्ता, मीनाक्षी शर्मा, गिरीश वानखेड़े (सिनेमैक्स), डेंटिस्ट डा. वचन शेट्टी, दीपाली (पेनिनसुला ग्राण्ड होटल), अरुण बख्शी, आर.जे. आलोक, उषा मलासी, लिपिका वर्मा, सुदीप पाण्डे, वरुंदा, एकता जैन, दीपक रुइया, इकबाल परवेज, हरी कृष्णा, विकास राधेश्याम वगैरह ढेरे लोग के अलग-अलग क्षेत्र में ओह लोग के बढ़िया काम ला सम्मानित कइल गइल.
एह अवसर पर शबाब साबरी आ सुनील पाल अपना बेहतरीन परफारमेंस से लोग के दिल जीत लिहलें.
(शशिकांत सिंह, रंजन सिन्हा)


text:
मुंबई में पिछला दिने बिहार के कई विधायक ’प्यार मोहब्बत ज़िन्दाबाद’ में अभिनय कइले बाड़ें. बाबा बैद्यनाथ फिल्म्स के बैनर तले बनल एह फिलिम में अनेके मंत्री, विधायक, आ मुखिया अभिनय कइले बाड़ें. एह फिलिम के पहिला झलकी पिछला दिने मुंबई मे जारी कइल गइल जवना मौका पर अभिनय करे वाला सगरी नेता मौजूद रहलें.
एह फिलिम में पाखी हेगडे आ पवन सिंह पर कुल्लू मनाली आ आगरा के ताजमहल का आसपास कई गो गाना फिलिमावल गइल बा.
आदि शक्ति एंटरटेन्मेंट(दुर्गा प्रसाद) के परोसल एह फिलिम के निर्माता निर्देशक गीतकार संगीतकार आ लेखक पाँचो विधायक विनय बिहारी खुदे बाड़न. एकर दसो गाना अबहियें से लोकप्रिय होखे लागल बा. आडियो वेव म्यूज़िकरजारी भइल बा. एकर छायांकन प्रमोद पांडेय कइले बाड़ें. फाईट मास्टर दिलीप यादव आ नृत्यगुरु कानू मुखर्जी हउवें.
मुख्य भूमिका पवन सिंह, पाखी हेगड़े, अंजना सिंह, अविनाश शाही, सुशील सिंह, सी पी भट्ट, कांति सिंह, राजन यादव, सीमा सिंह, विनय बिहारी, शाहिद शम्स, आ आनंद मोहन वगैरह के बा.
(संजय भूषण पटियाला)


text:
चोरी करीहअ पपीउ चाहे खीचीहअ ठेलागाड़ी हमके साड़ी रे चाही,
कबले फीची गवना के छारी हमके साड़ी चाही,,
संग के सहेली हमर जीया तरसावेली
कीसीम कीसीम के साड़ी लहंगा झमकावेली,लहंगा झमकावेली..
अबे गठीयालअ ए बलम जी
अबे गटीयालअ बीहने बीहने धइ लीहअ गाडी़ हमके साड़ी चाही,
हमकेे साड़ी चाही
याद करअ कइ बरीस भइल मोरा गवना
नइहरे के साड़ी ओर्हना बीछवना,
भारी कंजुस रे बाड़ी…
भारी कंजुस हमर सास मीलल बारी
हमके साड़ी रे चाही कबले फीची गवना के साड़ी हमके साड़ी चाही,
करी का श्रीग्ार ना हथवा मे चुरी बा
चानी के अंगुठी बीना तरसत अंगुरी बा
भलही ना लागी ए बलम जी…
भलही ना लागी असओ घर मे केवारी हमके साड़ी चाही,कबले फीची गलना के छारी हमके साड़ी चाही,,
अबही ही ले जननी ना ससुरा के सुखवा
दीनानाथ पती पतीयालअ ना दुखवा
राही भरत दीहले आरे सपना उजारी,
हमके साड़ी रे चाही कवले फीची गवना के छारी हमके साडी चाही…..
कबले फीची गवना के छारी
चोरी करीहअ पपीउ चाहे खीचीहअ ठेलागाड़ी हमके साड़ी रे चाही,


text:
[डॉ॰ श्रीकान्त शास्त्री (1923-1973) सम्बन्धित संस्मरण आउ 'मगध संघ' के स्थापना, बिहारशरीफ से 'मगही' पत्रिका के प्रकाशन एवं दूठो मगही महासम्मेलन (1957; 1964) के इतिहास]
लेखक - रवीन्द्र कुमार (12 नवम्बर 1933 - 21 मई 2006)
1952 में नालन्दा कॉलेज में विज्ञान के छात्र हली । हमनी बैडमिंटन खेलऽ हली । हमनी माने हम, हरिश्चन्द्र प्रियदर्शी, उमेश, अंजनी, कृष्ण स्वरूप आउ कत्ते ने लोग । एक दिन सबके राय होल, काहे न क्लब के एगो नाम देल जाय । विचार-विमर्श के बाद क्लब के नाम 'मगध संघ' देल गेल । खेले के अलावा ओकरा में साहित्यिक आउ सांस्कृतिक गतिविधियो के समावेश कइल गेल । हरिश्चन्द्र प्रियदर्शी एक्कर संस्थापक मंत्री आउ हम (रवीन्द्र कुमार) संस्थापक संयुक्त मंत्री चुनल गेली ।
प्राचीन नालन्दा विश्वविद्यालय के गरिमा प्राप्त करे के कोशिश कइल जा रहल हल । निदेशक पद पर भिक्षु जगदीश काश्यप हलन । काश्यप जी बौद्ध-दर्शन के अन्यतम विद्वान हलन । 1952 में बुद्ध के दर्शन आउ भारत के सन्देश लेके ऊ जापान गेलन हल । जापान के लौटे पर हमनी 'मगध संघ' के ओर से उनखर अभिनन्दन कइली हल । बिहारशरीफ हिन्दी पुस्तकालय के सामने के मैदान में एगो महती जनसभा के आयोजन कइल गेल हल । काश्यप जी बौद्ध-दर्शन के कुछ बात अप्पन भाषण में हमनी के बतउलन हल । एगो बात आउ कहलन हल ... ... बउआ, तोहनी सब खेलऽ ! पढ़ऽ ! मगर बातचीत मगहिए में करऽ ! ... मगही में बतियाय के ई पहिला सन्देश हल ।
कत्ते दिन बीत गेल । फिन एक दिनमा ठाकुर रामबालक सिंह एगो बुजुर्ग अदमी के साथ पटना से हम्मर दुआर पर अयलन । रामबालक सिंह जी से परिचय हल मगर बुजुर्ग अदमी के पहिला बार देख रहली हल । रामबालक जी परिचय देलन - ई श्रीकान्त शास्त्री हथ । मगही ला समर्पित अदमी । हिन्दी आउ संस्कृत के प्रकांड विद्वान हथ । मगही के अलख जगावे ला निकललन हे ।
शास्त्री जी कहलन हल - हम जानऽ ही तोहनी 'मगध संघ' से सम्बद्ध हऽ । मगही में बातचीत करऽ हऽ । सुनऽ ही हस्तलिखित पत्रिका निकालऽ हऽ । ओकरा में हिन्दी आउ मगहियो के रचना रहऽ हे । ई बड़ खोसी के बात हे । ... अब हमनी पटना से एगो मगही पत्रिका निकाले जा रहली हे । तोहनी के सहयोग जरूरी हे ।
हम चुप हली ।
फिन बोललन हल - जलमला होत तो बुतरू होल हे ! बुतरू होल हे ! - मगहिए के अमरित नियर वाणी तोर कान में पहिले गेलो होत । ... अपन बोली बोले में लजा हऽ काहे ? हिन्दी में लिखऽ हऽ, मगहिओ में लिखऽ ...
दुन्नू आगन्तुक ला एक-एक गिलास शर्बत बना के ले अयली । एही हल हम्मर अतिथि सत्कार । शायद सन् '55 अगस्त-सितम्बर के महिन्ना हल । बूँदा-बाँदी होइए रहल हल । उनखर निवेदन हल - प्रियदर्शी जी हीं संगे जाइके । ई हमरा ला पहिला आदेश हल ।
रस्ता भर सोंचइत जा रहली हल - मामूली खद्दर के कुर्ता-धोती में ई अदमी केतना मामूली लग रहलन हल । ओकरो में मामूली कद-काठी के अदमी । मगर रामबालक भाय कहऽ हथ - बड़का भारी विद्वान हथ । ....
उनखनी साथे हरिश्चन्द्र प्रियदर्शी हीं गेली । ढेर बातचीत होल । फिन तय होल 'मगही' मगही मंडल द्वारा 'मगध संघ' के तत्त्वाधान में प्रकाशित होयत ।
मगही साहित्य के पुनर्लेखन के सिलसिला शुरू होयल । 'मगही' के पहिला अंक 1955 के नवम्बर में प्रकाशित होल । हम्मर कहानी हल - 'असमानी रंग' । तब से केत्ते ने हम्मर कहानी 'मगही' में प्रकाशित होल । 'पित्तर के पुचकारी', 'टुरवा', 'मन के पंछी', 'सब्भे स्वाहा' .... आउ केत्ते ने ।
आद पड़ऽ हे शास्त्री जी के सादगी के । कधियो रामबालक सिंह आउ कधियो अपने हम्मर डेरा लोहानीपुर, पटना आवऽ हलन । तखनी हम पटना सायंश कॉलेज के विद्यार्थी हली । शास्त्री जी के आदेश होबऽ हल - कोय स्तरीय कहानी नञ् भेटायल हे । एक सप्ताह के भीतर लिख के एगो दे दऽ । रात-रात भर जाग के एगो कहानी तइयार करऽ हली आउ दे आबऽ हली । .... हमरा मगही कहानीकार के रूप गढ़ेवाला ओही व्यक्ति हथ ।
'मगही' के प्रकाशन के पहिले हमनी भिक्षु जगदीश काश्यप जी के असिरबाद लेबे ला, नालन्दा गेली हल । काश्यप जी अपने सक्रिय समर्थन देबे ला तइयार न हलन । ऊ कहलन हल - त्रिपिटक के अनुवाद के भार, भारत सरकार द्वारा देल गेल हे । एकरा ला समय-सीमा तय हे । ...समय के अभाव में ...
हमनी उनखा निर्देशक बनके आशीर्वचन देवे ला मिनती कइली हल । मान गेलन हल । कुछ दानो-दक्षिणा देलन हल ।
फिन नालन्दा के कइ ठो भिक्षु सब से मिलली हल । कुछ भिक्षु अप्पन लेख के अंगरेजी में डिक्टेशन लेलन हल । फिन ऊ सब लेख के मगही रूपान्तर कइल गेल हल । 'मगही' में ऊ सब लेख छापल गेल हल ।
श्रीकान्त शास्त्री जी के सम्पादकीय बड़ सटीक होबऽ हल । 'एगो मस्त मगहिया' के नाम से अंगरेजी कविता के मगही कविता रूपान्तर 'मगही' में छपइत रहऽ हल । ऊ मगही एकांकी आउ कहानियो लिखइत रहऽ हलन । 'मगही' में सब प्रकाशित होयत रहऽ हल । आकाशवाणी, पटना से उनकर रचना प्रसारित होयत रहऽ हल ।
मगही भाषा के विकास ला हरसट्टे सोंचइत रहऽ हलन । सब मगहियन सब के एक ठामा जमा करे के एगो योजना बनइलन । सबसे सहयोग लेलन । एकंगरसराय में एगो बृहत् मगही सम्मेलन के आयोजन कइलन । 'बिहार मगही मंडल' आउ 'मगध संघ' के सहयोग तो हइए हल ।
6 जनवरी 1957 में ई आयोजन कइल गेल । बिहारशरीफ से हम, प्रियदर्शी, गिरीश रंजन, लल्लन, करुणेश आउ कुछ लोग गेली हल । पटना से बड़का-बड़का विद्वान जइसे डॉ॰ वी॰ पी॰ सिन्हा, डॉ॰ नर्मदेश्वर प्रसाद आउ नञ् जाने कत्ते लोग एकंगर अइलन हल । मगही के सर्वश्रेष्ठ कवि रामनरेश पाठक, रुद्र जी, रामचन्द्र शर्मा किशोर, सुरेश दूबे 'सरस' आउ नञ् जाने कत्ते लोग अयलन हल । एके मंच पर मगहियन विचारक, विद्वान, कवि, लेखक, सब जमा कर देल गेलन हल ।
खुला अधिवेशन में आचार्य बदरीनाथ वर्मा के लमहर भाषण होल हल । तखनी ऊ बिहार सरकार के शिक्षा मंत्री हलन । दिन भर कार्यक्रम चलइत रहल हल । भोजन आउ ठहराव - सब एकंगर उच्च विद्यालय में । रात में कवि सम्मेलन होल हल । भोजपुरी आउ मैथिली कवियन के भी न्योतल गेल हल । ढेर रात तक कवि सम्मेलन चलइत रहल हल ।
मगही के अइसन सम्मेलन आझ तक नञ् देखली । बिहारशरीफ में मगही सम्मेलन के सफल आयोजन होल हल । मगर एकंगर वाला सम्मेलन के कोय जवाब नञ् हल । एकर श्रेय डॉ॰ शास्त्री जी के जा हे । साधारण कद-काठी, साधारण बस्तर पहिरेवाला शास्त्री जी भव्य मगही सम्मेलन के अंजाम देलन हल । 'मगही' के मगही सम्मेलन विशेषांक निकसल । पहिला पेज में भिक्षु जी जगदीश काश्यप के भरपेजी फोटो छपल हल । ओक्कर बाद कइठो पेज में मगही सम्मेलन उत्सव के फोटो हल । ओकर बाद देखऽ ही एगो भर पेजी फोटो हमरो छपल हे । फोटो के निच्चे छप्पल हे - मगही रथ के सारथी - श्री रवीन्द्र कुमार । अप्पन फोटो देख के मन पुलकित हो गेल । आँख से लोर चूए लगल । सोंचे लगली - हम का एत्ते कयली हे जे हमरा एतना प्रतिष्ठा देल गेल ।
राहुल सांकृत्यायन जी 'हिन्दी साहित्य का बृहत् इतिहास' लिख रहलन हल । ई कई भाग में बाँटल हल । एक्कर सोलहवाँ भाग लोकभाषा के हल । छपे पर ई अंक में मगही कहानीकार के रूप में एक अवतरण हाल हल । हम्मर कहानियो के समीक्षा हल । ... रवीन्द्र कुमार इतिहासिक पुरुष हो गेलन । .... हम जानऽ ही ई सब के कइलन ? डॉ॰ श्रीकान्त शास्त्री जी; आउ के ।
ऊ पारस हला । जे-जे उनखा से सटल, सब सोना हो गेलन । पीएच॰डी॰, डी॰लिट् सब उपाधि से विभूषित हो गेलन ।
पूर्णियाँ जिला स्कूल में हली । अखबार में उनकर निधन के समाचार पढ़ली । आँख बार-बार लोर से डबडबा उठऽ हल । उनखा हम्मर शत-शत प्रणाम !
['मगही पत्रिका', अंक-7, जुलाई 2002, पृ॰ 14-15; सम्पादकः धनंजय श्रोत्रिय]